Ўзбекистонда 23 млн гектар қишлоқ ерларининг электрон харитаси яратилди — Sof.uz\nЎзбекистонда 23 млн гектар қишлоқ ерларининг электрон харитаси яратилди\n21.12 20:42 68 Ўзбекистон\nШавкат Мирзиёев 21 декабрь куни ер ҳисоби ва давлат кадастрларини тўлиқ шакллантириш, соҳага рақамли технологияларни жорий этиш масалалари юзасидан кенгайтирилган йиғилиш ўтказилди. Бу ҳақда президент матбуот котиби Шерзод Асадов хабар қилди.\nУнда қайд этилишича, янги ташкил этилган Кадастр агентлиги 2021 йилдан бошлаб Ўзбекистон тарихида илк бор қишлоқ хўжалиги ерларини ялпи хатловдан ўтказиб, электрон рўйхатдан ўтказишни бошлагани. Бу орқали 23 миллион гектар қишлоқ ерларининг электрон хариталари яратилган.\nҚишлоқ хўжалиги ерларининг 22 миллион гектари давлат рўйхатидан ўтказилган. Бундан ташқари, ҳисобга олинмаган 412 мингта кўчмас мулк кадастр базасига киритилган. 478 мингта объектда қўшимча қурилмалар аниқланиб, кадастр баҳоси қайта кўриб чиқилган.\nШунингдек, хатловда кўплаб муаммолар ҳам аниқланган. Мисол учун, электрон ҳисобга олинаётган қишлоқ хўжалиги ерлари қоғоз шаклида юритиб келинган Ер фонди ҳисоботи амалиётдан фарқ қилган.\n«Жумладан, ҳақиқатда аҳоли яшаш пунктига айланиб кетган 830 минг гектар майдон бошқа ер тоифаларида ҳисобда турибди», — дейилади хабарда.\nКеча, 20:36 91 Ўзбекистон\nКеча, 19:10 173 Ўзбекистон


КЕЛАЖАГИМИЗ ДАРҒАЛАРИ ҲАҚИДА УЙЛАР... » “Нуробод” газетаси\nКЕЛАЖАГИМИЗ ДАРҒАЛАРИ ҲАҚИДА УЙЛАР...\nСИЁСАТ / ТАЪЛИМ\nМактаб. Ҳаммамиз учун қадрдон бўлган бу калом айтилганида болалик йилларимиз ёдимизга келаверади. Болалик ёди, илк бор кичкинагина жуссамизга мос бўлган сумкани китоб-дафтар, ручка-қаламлар билан тўлдириб, елкамизга ортганча мактабга борган кунларимиз, ўқитувчиларимиз пешвоз чиқиб, биринчи синф хонасига етаклаб кирган дақиқалар, ундан кейин биринчи қўнғироқ тантаналари-ю, биринчи дарсимиз, биринчи ўқитувчимиз... Буларнинг барчаси умрнинг кейинги босқичларидаги таассуротлардан ҳам залворлироқ.\nАйниқса, бошланғич синф муаллимимизнинг нурли чеҳраси, бизнинг болаларча тасаввуримизда дунёдаги энг йирик, энг салобатли, билимдон инсон кўз ўнгимизда гавдаланади. Мактабни эсласак, албатта, болалик уммонига шўнғиб кетамиз ва шундан кўнглимиз ором топади.\nБу бежиз эмас. Осмонўпар биноларнинг кўрку салобатида пойдеворнинг ўрни қанчалик муҳим бўлганидек, инсон ҳаёти ва фаолиятида мактабнинг аҳамияти ҳам шунчалик муҳим ва қимматлидир. Ана шу қимматли маскан ҳар бир инсоннинг, ҳар биримизнинг тақдиримиз билан чамбарчас боғлиқ. Шунинг учун ҳам мактаб ҳақида айтилган ҳар бир сўз юракка яқин боради. Ҳар сафар оммавий ахборот воситалари орқали мактаб ҳақида гап борса, қулоғимиз билангина эмас, юрагимиз билан эшитамиз, тинглаймиз.\nКуни кеча муҳтарам Президентимиз Шавкат Мирзиёев раислигида ўтказилган видеоселектор йиғилиши ҳақидаги ахборотни ҳам юрагимиз билан эшитдик.\nПрезидентимиз куюнчаклик билан мактаб таълимидаги муаммоларни санаб, мактаб таълимини ривожлантириш умумхалқ ҳаракатига айланиши зарурлигини таъкидлади. Улуғ маърифатпарвар бобомиз Маҳмудхўжа Беҳбудийнинг “Дунё иморатлари ичида энг улуғи мактабдир” деган фикрини алоҳида таъкидлаб, бу масаланинг моҳияти ва аҳамиятига атрофлича тўхталди. Бу борада олдимизда турган вазифаларни белгилаб берди.\nОчиғи, мана уч йилдирки, давлатимиз раҳбари юртимизда мамлакат таълим-тарбия тизимига алоҳида эътибор қаратиб, фарзандларимизни айнан болалигидан мактабгача таълим муассасалари ва умумий ўрта мактабларга тўлиқ қамраб, замонавий инновацион ва креатив фикрлайдиган, миллий манфаатларимизга мос келадиган даражада тайёрлаш, уларни руҳан кучли, маънан баркамол, ватанпарвар ва жасур йигит-қизлар бўлишини таъминлаш, юксак маънавият эгалари этиб тарбиялаш, шу мақсадда таълим тизимини такомиллаштириш чораларини кўрмоқда.\nУйма-уй, далама-дала юриб, халқнинг ичига, аниқроғи қалбига кириб борган давлатимиз раҳбари халқ таълими тизимидаги муаммоларни ўрганиб, ҳозирга қадар соҳага оид 6 та фармон ва қарор кўринишидаги норматив-ҳуқуқий ҳужжатларни имзолади. Улар асосида Вазирлар Маҳкамасининг 21 та қарори қабул қилиниб, амалий чора-тадбирлар белгиланди ва уларнинг ижроси таъминланмоқда. Энг муҳими, ота-оналар, жамоатчиликнинг истаклари инобатга олиниб, юртимизда 11 йиллик мактаб таълим тизими тикланди. Бугунги кунда халқ таълими тизими, умумий ўрта мактаб таълими тизимли равишда ислоҳ қилинмоқда.\nМасалан, Ўзбекистон Республикаси Президентининг 2018 йил 5 сентябрдаги “Халқ таълимини бошқариш тизимини такомиллаштириш бўйича қўшимча чора-тадбирлар тўғрисида”ги фармонида халқ таълими тизимини бошқаришнинг самарали механизмларини жорий этиш, ўсиб келаётган ёш авлодни маънавий-ахлоқий ва интеллектуал ривожлантиришни сифат жиҳатидан янги босқичга кўтариш, ўқув-тарбия жараёнида таълимнинг инновацион шакллари ва усулларини кенг қўллаш масалалари илгари сурилди. Президентнинг 2019 йил 29 апрелдаги фармони билан Ўзбекистон Республикаси Халқ таълими тизимини 2030 йилгача ривожлантириш Концепцияси тасдиқланди.\nШу тариқа, бугунги кунда ёшларнинг интеллектуал ва ижодий салоҳиятини ривожлантириш, иқтидорли болаларни қўллаб-қувватлаш ва рағбатлантириш учун зарур шарт-шароитларни яратиш, уларнинг ҳуқуқий онг ва ҳуқуқий маданияти даражасини юксалтиришга халқ таълими соҳасидаги давлат сиёсатининг энг муҳим йўналишларидан бири сифатида қаралмоқда.\nМаълумки, мамлакатнинг келгусидаги жадал тараққиётида ёш истеъдодлар муҳим ўрин тутади. Шуни эътиборга олган Президентимиз иқтидорли ёшларни қўллаб-қувватлаш масалаларига жуда катта эътибор қаратмоқда. Буни бугун ҳаммада қизиқиш уйғотаётган Мирзо Улуғбек ва Муҳаммад Хоразмий номидаги иқтидорли болалар мактаблари, Ҳамид Олимжон ва Зулфия, Эркин Воҳидов, Абдулла Орипов, Ибройим Юсупов, Исҳоқхон Ибрат, Муҳаммад Юсуф, Ҳалима Худойбердиева номлари билан аталган ижод мактаблари, “Темурбеклар мактаби”, Президент мактаблари мисолида кўриш мумкин. Ана шу мақсадларда сўнгги уч йилда юртимизда 157 та умумтаълим мактаби янгидан қурилди. Янги ва замонавий намунадаги бу каби таълим даргоҳлари болаларимизни ўз бағрига олиб, уларнинг қувончига- қувонч қўшмоқда.\nПрезидентимиз таъкидлаганидек, педагог ходимлар меҳнатини рағбатлантириш масалаларига куннинг долзарб масаласи сифатида қаралмоқда. Пировардида, ўқитувчиларнинг иш ҳақи ўртача 2,5 баробар оширилди. Узоқ туманларга бориб ишлаётган педагог-кадрлар меҳнатини рағбатлантириш мақсадида уларга 50 фоизгача қўшимча ойлик устамалар тўланмоқда.\nКечадан буён ўқитувчиларимизнинг кўнгли кўксига сиғмай бораяпти. Ваҳоланки, Президентимизнинг “Ҳурматли муаллимларимиз, жонкуяр мактаб директорларини, соҳа фахрийларини эл-юртимизнинг таянчи ва суянчи, деб биламиз. Мактаблар тизимини ривожлантириш учун бундан буён ҳам маблағни, имкониятни асло аямаймиз. Келажак авлодимиз тақдири, бутун миллатимиз, халқимиз, давлатимиз тақдири муҳтарам муаллимларга боғлиқ”, деган сўзлари таълим жонкуярлари, бутун халқимиз кўнглидаги гап бўлди.\nОта-боболаримиз ҳар доим ҳам фарзанд таълим-тарбиясига эртага қолдириб бўлмайдиган масала сифатида қараб келган. Донишмандларимиз, тарбия туғилганидан бошланадиган ва кечиктириб бўлмайдиган жараён, деб бежиз айтишмаган. Абдулла Авлоний “Тарбия биз учун ё ҳаёт – ё мамот, ё нажот – ё ҳалокат, ё саодат – ё фалокат масаласидир” деб, халқимизни бу борада эътиборли бўлишга чақирганида ҳам маъно кўп. Давлатимиз раҳбари ана шундай миллий қарашларимизни инобатга олган ҳолда, соҳани тубдан ислоҳ қилиш чораларини кўрмоқда.\nАлбатта, ўрганишлар шуни кўрсатмоқдаки, халқ таълими тизимида қилишимиз зарур бўлган ишлар кўп. Бугун биз таълим тизимидаги барча муаммолар ҳал қилинди, дейишдан йироқмиз. Асосийси, таълим тизимида мавжуд бўлган барча муаммолар тизимли равишда, босқичма-босқич ҳал қилинишига эътибор қаратишимиз зарур. Яқин-яқингача ўқитувчи ва ўқувчилар қишлоқ хўжалигида, ободонлаштириш ишларида асосий куч эдилар. Бугунги кунда болалар меҳнатига бутунлай барҳам берилди. Уларнинг асосий вазифаси ўқиш эканлиги ва улар асосий вақтини ўқишга қаратиш зарурлиги белгиланди. Лекин, таълим соҳасида ҳали ечимини кутаётган муаммоларимиз талайгина. Энг аввало, бу соҳада коррупцияни буткул йўқотиш керак. Ҳали ҳам айрим ҳудудларда кадрлар муаммоси долзарблигича қолмоқда. Дарсликлар сифатига алоҳида эътибор қаратишимиз лозим. Мактабларнинг моддий-техник базасини яхшилаш зарур.\nДавлатимиз раҳбари ана шулар ҳақида тўхталиб, таълим-тарбия соҳасида замонавий ва оқилона тизим яратиш, ўқитиш методлари, таълим стандартлари, дарслик ва ўқув қўлланмаларини янгилаш зарурлиги, билим беришда илғор хорижий тажрибалардан фойдаланиш, тарбияда эса миллий анъана ва қадриятларга суяниш муҳимлигини қайд этди. Бу, албатта, Ўзбекистон “Адолат” социал-демократик партияси олдига ҳам катта вазифалар юклайди.\nБиз ўз электоратимиз вакиллари педагог-ўқитувчиларимиз ҳамда депутатлик корпусларимиз билан мавжуд муаммо ва масалалар ечимида фаол иштирок этишимиз, Президентимиз олиб бораётган ислоҳотлар ижросига дахлдорлик ҳисси билан қарашимиз зарур. Зеро, келажагимиз дарғаларини тайёрлайдиган мактаб – бу ҳаёт-мамот, келажак масаласи. Бутун жамиятнинг иши. Унга хизмат қилиш эса барчамизнинг бурчимиздир.\n» КИТОБ – МАЪНАВИЯТ БЕШИГИ


Мулоҳаза. "Насаф" нега пасайиб кетди? / CHAMPIONAT.asia\n25 июл 2018 20:19\n“Насаф”нинг таркиби у қадар кучли эмасди, шунга қарамай айнан иштиёққа бой ўйини туфайли 10 очко тўплашга эришди. Жамоа ўз майдонида “Ал Васл” билан “Ал Садд”ни, сафарда яна “Ал Васл”ни мағлуб этган бўлса, “Персеполис” билан дуранг ўйнади. Фақат мухлислар таъбини хира қилган жиҳат жамоанинг Теҳронда 0:3 ҳамда Доҳада 0:4 ҳисобида ютқазиб қўйгани бўлди. Аммо бемалол айтай оламизки, “Насаф” ОЧЛ гуруҳ ўйинларида ўз мухлисларини хурсанд қила олди.\nБуёғига тўртта ўйин қолди. Шундан сўнг жамоалар олтитадан икки гуруҳга бўлинади. “Насаф” навбатдаги турларни ўз майдонида АГМК ва “Бунёдкор”, сафарда эса “Сўғдиёна” билан “Пахтакор”га қарши ўтказади. Жамоа кучли олтиликка кира оладими-йўқми, мана шу ўйинлар кўрсатиб беради. Унгача эса фақат кузатамиз. Яна бир гап. “Насаф”да муаммолар авж олиб бораверганидан клуб структурасида ҳам ўзгариш рўй берди. Бунгача “Насаф” ПФК менежери бўлиб ишлаган Шамил Ярулин ва спорт директори Виталий Ни истеъфога чиқиб, уларнинг ўрнига бошқа мутахассислар тайинланди. Эндиликда Сергей Кучеренко клуб менежери, Николай Минчев спорт директори лавозимида иш олиб бормоқда. Раҳбариятда юз берган ўзгариш жамоага қанчалик таъсир кўрсатишини мавсум якунигача кўрсак ажаб эмас. Балки янги раҳбарият изланишидан сўнг “Насаф”нинг ишлари ўнгланиб кетар, нима дейсиз.


Тўра Боболовнинг навбатдаги тадбиркорлар қабули бўлиб ўтди\nҚабулда вилоятимиз шаҳар ва туманларидан 31 нафар тадбиркор ўзини қийнаётган масалалар бўйича вилоят ҳокими Тўра Боболовга мурожаат қилди. Мурожаатларнинг асосий қисми тижорат банкларидан кредит олиш, қурилишга рухсат бериш ва бошқа масалалар билан боғлиқ бўлди.\nҚабул давомида тадбиркорлардан тушган мурожаатларнинг аксарияти жойида ҳал этилган бўлса, ечими маълум вақт талаб этадиган масалалар бўйича соҳа мутасаддиларига аниқ вазифалар юклатилди. Барча мурожаатларнинг ижроси вилоят ҳокими томонидан назоратга олинди.\nБойсун туманининг Мачай қишлоғида яшайман. Қишлоғимиз олис ҳудудда жойлашганлиги учун иш ўринлари етишмайди. Ўзим гилам тўқиш билан шуғулланаман. Уч нафар қишлоқдошларимга ҳам ушбу ҳунарни ўргатиб, уларни иш билан таъминлаганман. Фаолиятимни кенгайтириш учун икки ярим йилдан бери кредит сўраб Агробанкка қилган мурожаатларим ҳал этилмадим. Бугун вилоят ҳокимининг қабулига келиб, муаммойим ҳал бўлди. Тадбиркорлар ҳомийлигида 15 млн сўм пул берилди. Жуда хурсандман, бунинг учун Президентимизга минг раҳмат. Чекка қишлоқ аёлларини ишли бўлиши учун кўмак беришяпти. Билдирилган бу ишончни албатта оқлайман. Кўпроқ иш ўринлари яратаман – дейди қабулга келган мурожаатчилардан бири Гулбаҳор Болтаева.


Жамиятда адолат муҳитини қарор топтириш учун турли бўғиндаги раҳбарлар, аввало, халқ билан мулоқот қилиши, одамларнинг қалбига йўл топиши, уларнинг дарду ташвишлари, орзу-ниятлари, ҳаётий муаммо ва эҳтиёжларини билиши лозим. Президентимиз томонидан илгари сурилган ушбу тамойил юртимизнинг ҳар бир ҳудудида ўз самарасини бермоқда.\nВилоят Тадбиркорлар марказида жисмоний ва юридик шахслар иштирокида сайёр қабул ўтказилди. Унда вилоятимиз шаҳар-туманларидан ташриф буюрган фуқаролар ўзларининг турли мурожаатлари билан вилоят ҳокими ҳамда сектор раҳбарларига юзландилар.\nЮртдошларимиз билан яқиндан мулоқот олиб борган секторлар раҳбарлари – вилоят ҳокими Шуҳрат Ғаниев, вилоят прокурори Садриддин Турдиев, вилоят ички ишлар бошқармаси бошлиғи Раҳматжон Маматов, вилоят давлат солиқ бошқармаси бошлиғи Ҳамиджон Хабибидинов, Ўзбекистон Республикаси Президентининг вилоятдаги халқ қабулхонаси мудири Робахон Маҳмудовалар билдирилган талаб ва таклифлар, ариза ва шикоятларни диққат билан тингладилар. Мавжуд муаммоларнинг аксарияти дахлдор идоралар вакиллари, туман, шаҳар ҳокимлари иштирокида ҳал этилди.\nСайёр қабулда қайд этилган мурожаатларнинг кўпчилиги уй-жой, кадастр хужжатларини расмийлаштириш, судларда жиноят ишининг кўрилиши, фуқаролик ишлари бўйича муаммолар, бандликни таъминлаш, тиббиёт, мол-мулк, тадбиркорликни ривожлантириш ва бошқа масалалар билан боғлиқ бўлди. Уларнинг қонуний ечимлари ҳақида тегишли кўрсатма ва тавсиялар берилди. Жонли мулоқотларда тадбиркор ва фермерлар, маҳалла фаоллари, нуронийлар, ёшлар бир қатор таклиф ва ташаббусларни билдириб, кўплаб саволларига юқори орган раҳбарларидан жавоб олдилар.\nМен косметология бўйича мутахассисман. Туманимизда бу йўналишдаги тадбиркорлар деярли йўқ. Фаолиятимга қўшимча равишда аёллар сартарошлигини йўлга қўймоқчиман. Лекин менга туман марказидан жой ажратилиши муаммо бўлаётган эди. Бу муаммо вилоят ҳокими кўмаги билан ҳал этилди. Жуда миннатдорман, қўшимча 5 та бўш иш ўрни яратиб, аёллар бандлигини таъминлашни мақсад қилиб қўйдим, – дейди Учкўприк туманида яшовчи Шаҳнозахон Асқарова.\nҚабулга келишимдан муддао битта. Яъни ўзимга муносиб иш излаб келган эдим, – дейди Қувасой шаҳридан келган Раҳбарой Ибрагимова. – Шаҳримиздаги 12-мактабгача таълим муассасасига ишга қабул қилиндим. Ҳозир ҳужжатлар расмийлаштириляпти. Сектор раҳбарларига ҳам, бандликни таъминлаш бўйича мутахасссисларга ҳам ўз ташаккуримни билдираман.\nИнсон қаердаки қадр топса, ўша ерда азиз бўлади. Сайёр қабул иштирокчиларининг турли шикоят ва таклифлари, орзу-истаклари ҳуқуқий органлар ва мутахассислар томонидан ўрганилаётганидан фуқаролар мамнун. Бу чора-тадбирларнинг барчаси халқимиз ҳаётининг янада фаровон ва тўкин бўлишида катта аҳамиятга эгадир.\n« Олтиариқнинг замонавий янги қиёфаси\nФуқароларнинг пенсия таъминоти »


Судланувчи… суд раиси экан ёхуд ҳамкор ҳам, ҳакам ҳам ғирром чиқди — Huquq\nHome / Жиноят ва жазо / Судланувчи… суд раиси экан ёхуд ҳамкор ҳам, ҳакам ҳам ғирром чиқди\n17.10.2019\tЖиноят ва жазо 134\nБу жиноят тафсилотини эшитиб, беихтиёр “ажаб савдолар” деб юборсангиз ажабмас. Жиноят ишлари бўйича Қарши шаҳар суди Олим Қулмуродовнинг (исм-фамилиялар ўзгартирилган) жиноят ишини кўриб чиқди. Энг ажабланарлиси, судланувчининг ўзи суд раиси эди…\nО.Қулмуродов 1963 йилда Ғузор туманида туғилган. Олий маълумотли. Оилали, тўрт фарзанди бор. Илгари унга нисбатан юритилган жиноят иши амнистия туфайли тугатилган. Ўзбекистон ҳакамлик судлари ассоциацияси вилоят ваколатхонаси ҳузуридаги доимий фаолият кўрсатувчи Нишон тумани ҳакамлик суди раиси, шу билан бирга, Қарши тумани ҳакамлик суди раиси вазифасини бажарувчи лавозимида ҳам ишлаб келган. Бундан ташқари, вилоят ўсимликлар карантини ҳудудий инспекцияси ҳуқуқшуноси сифатида ҳам фаолият юритган. Нишон тумани “Наврўз” МФЙда яшаган.\n…Қаршилик тадбиркор, “Тантана Ойбек сервис” МЧЖ раҳбари Муниса Толипова 2018 йилнинг октябрь ойида тадбиркорликни янада ривожлантириш учун “Халқ банки”нинг Қарши шаҳар филиалидан 500 миллион сўм кредит олди. У бу пулга ўзи раҳбарлик қилаётган “Нигоҳ” тўйхонасининг иккинчи қаватида маиший хизмат кўрсатиш марказини ташкил этмоқчи эди. Шу мақсадда ҳар хил товарлар олиш учун ҳамкор МЧЖ билан шартнома тузиб, унинг ҳисоб рақамига кредитга олинган пулларни ўтказиб берди.\nКелишилган муддатдан анча вақт ўтиб кетди ҳамки, ҳамкорлар молларни етказиб беришни пайсалга солаверди. М.Толипова ҳамкор МЧЖ раҳбари билан битим тузиб, ўртадаги можарони ҳал қилишни ҳакамлик судига топширишга келишишди.\nШу тариқа Муниса Толипованинг турмуш ўртоғи Шукур Суяров Қарши туманлараро ҳакамлик суди раиси Олим Қулмуродовга мурожаат қилди. Ҳакамлик судининг раиси ишни уларнинг фойдасига ҳал қилиб бериши эвазига ундан 5 000 АҚШ доллари талаб қилди. Тадбиркор қулоқларига ишонмади. Аниқлик киритиш мақсадида ўзи суд раиси билан учрашди. Шу гап — “ҳакам жаноблари” қайсар чиқди, беш минг деб туриб олди. Тадбиркор ўйланиб қолди. Бу ёқда ҳамкор ғирромлик қилса, бу ёқда ҳакам…\nҲакам билан музокара узоқ давом этди. Охири Олим Қулмуродов тадбиркорга ўзича “инсоф қилди”: ҳамкоридан ўша 500 миллионни 730 миллион сўм қилиб ундириш ҳақида ҳал қилув қарори чиқариб беришини, иқтисодий суд мансабдорлари орқали гаплашиб, ижро варақаси чиқартириб, Мажбурий ижро бюросига топширишини айтиб, “хизмат ҳақи” 3 500 АҚШ доллари бўлишини маълум қилди.\nО.Қулмуродов тадбиркорнинг “Нигоҳ” тўйхонасидаги хизмат хонасида М.Толиповадан 3500 долларни олган чоғида ҳуқуқни муҳофаза қилувчи идоралар ходимлари томонидан қўлга олинди…\nСуд ҳукмига кўра О.Қулмуродов 1 йилга мансабдорлик ва моддий жавобгарлик вазифаларида ишлаш ҳуқуқидан, 2 йилга озодликдан маҳрум қилинди.\nҲа, ғирром ҳакам бир оддий ҳақиқатни унутган экан чамаси — бу дунёда барча нарсадан улуғроқ ҳакам бор. Бу ҳакам, ҳеч шубҳасиз, адолатдир.\nҚашқадарё вилояти прокуратураси


Бобир Маҳмудов нега ҳибсга олинди?\nШайбон Маълумотларга кўра, ҳозирда маҳбусликда сақланаётган таниқли ёзувчи Мамадали Маҳмудовнинг ўғли Бобур Маҳмудов 30 март куни ички ишлар ходимлари томонидан ҳибсга олинган.\nАйрим норасмий манбалар Б.Маҳмудов мамлакатда 28-29 март кунлари содир бўлган портлашларда гумон қилинаётганини таъкидламоқда. Маълум бўлишича, уни ҳибсга олиш чоғида ҳеч қандай тушунтириш берилмаган ва кейинчалик унинг қаерда сақланаётгани ҳам маълум қилинмай келинган. Фақат “Ҳьюман райтс уотч” ташкилотининг Тошкентдаги ваколатхонаси раҳбари Алисон Гилл хонимнинг аралашуви ва талаби билангина Б.Маҳмудов Тошкент шаҳри ички ишлар бошқармасида сақланаётгани билдирилган.\nА.Гиллнинг “Озодлик” мухбирига айтишича, Б.Маҳмудовнинг ҳибсда ушлаб турилиши сабаблари ҳақида ҳеч кимга маълум қилинмаётир ва унинг ўзига ҳам бу ҳақда тушунтириш берилмаган.\nА.Гиллнинг билдиришича, у бир неча бор Б.Маҳмудовнинг онаси билан ички ишлар бошқармасига борган ва учрашув ташкиллаштирилишини талаб қилган, бироқ бу талаб рад этилган. Б.Маҳмудовга адвокат тайинланиши масаласида ҳам “унга адвокатнинг кераги йўқ”, дея жавоб қайтарилган.\n“Озодлик” мухбирининг Б.Маҳмудов масаласида ички ишлар ва прокуратура ходимларига қилган мурожаатига муносабат билдирилмади.\nБ.Маҳмудовни билганлар ва яқинларининг айтишича, у ҳеч қайси диний оқимга аъзо эмас, ҳатто намоз ҳам ўқимайди. “Эрк” партияси бош котиби Отаназар Орипов Б.Маҳмудов ҳеч қайси мухолиф партияга аъзо бўлмаганини маълум қилди.\n“Отаси қамоқда бўлгани учун бу оила назоратда туради. Бобурни балки шунинг учун олиб кетишган бўлиши мумкин,” деди О.Орипов.\nКуни кеча “Халқаро амнистия” ва “Ҳьюман райтс уотч” ташкилотлари Б.Маҳмудовнинг асоссиз ҳибсга олиниши ҳақида баёнот тарқатганди.\n“1999 йилги портлашлар туфайли мутлақо беайб бўлган Мамадали Маҳмудов 14 йилга озодликдан маҳрум этилганди. Бу сафарги портлашлар эса унинг ўғли Бобур Маҳмудовни қамоққа етакламоқда”, дейилади баёнотда.\nБаёнот муаллифлари дунё жамоатчилигини Ўзбекистон Президенти, Ички ва Ташқи ишлар вазирлари, Олий Мажлиснинг инсон ҳуқуқлари бўйича вакили – Омбудсман номига очиқ хат йўллаб, Б.Маҳмудовнинг озод этилиши талабига қўшилишга чақирган.\n“Чунки, деди А.Гилл “Озодлик” мухбири билан суҳбатда, Б.Маҳмудовнинг ҳуқуқлари бузилаётгани аниқ-равшан кўриниб турибди. Мана бир неча кундирки, Б.Маҳмудов адвокатсиз, айблов хулосасисиз ҳибсда сақланмоқда. Айни ҳолат “Халқаро амнистия” ва “Ҳьюман райтс уотч” ташкилотларида кучли хавотир уйғотаётир”.


Ўзбекистонлик экспортчи мева-сабзавот етиштиришдаги муаммоларни санаб ўтди – КУН УЗ\nГлавная / Сиёсат / Ўзбекистонлик экспортчи мева-сабзавот етиштиришдаги муаммоларни санаб ўтди\nanvarj63 04.01.2020\tСиёсат Comments Off on Ўзбекистонлик экспортчи мева-сабзавот етиштиришдаги муаммоларни санаб ўтди 22 Показы\nЎзбекистон баргак (данаксиз туршак) етиш тириш бўйича дунёда иккинчи, ўрик ва кишмиш етиштириш бўйича тўртинчи, қора олхўри ва гилос етиштириш бўйича бешинчи, олхўри ва шафтоли етиштириш бўйича еттинчи ва тўққизинчи, узум етиштириш бўйича ўн еттинчи ўринда туради. Бу ҳақда дея Caravan Gardens компанияси бош директори Жамшид Абдуллаев бугун Тошкентда бошланган «Umid 2.020» халқаро конференциясидаги чиқишида айтиб ўтди.\nВестминстер университети битирувчиси бўлган Жамшид Абдуллаевнинг таъкидлашича, экспорт соҳасидаги тўсиқларнинг олиб ташланиши экспорт ҳажмининг кескин ошишига олиб келган. У буни ўзи раҳбарлик қилаётган компания мисолида кўрсатиб берди.\n«Мен 2019 йилда Ўзбекистондан 3 млн 347 минг долларлик мева-сабзавотларни экспорт қилдим. 2018 йилда бу кўрсаткич 2 млн 129 минг, 2017 йилда 863 минг, 2016 йилда 257 минг долларни ташкил қилган эди. Конвертациянинг эркинлашуви, экспорт чекловлари, соҳадаги яширин солиқлар ва экспорт қилинадиган маҳсулотлар учун олдиндан тўловнинг бекор қилиниши, экспорт қилувчиларга Марказий банкдан нақд пул берилиб, уларнинг томорқа эгаларидан маҳсулотларни нақд пулга сотиб олишига имкон берилиши компаниямнинг экспорт ҳажми кескин ошишига хизмат қилди.\nБиргина давлат томонидан экспорт сиёсатининг либераллашуви натижасида компаниямнинг маҳсулот айланмаси шу даражагача кўтарилди. Ҳолбуки, 2016 йилдаям шунча одам ишларди фирмамда, ҳозир ҳам шунча одам ишлайди», дея Caravan Gardens компанияси бош директори Жамшид Абдуллаевнинг сўзларидан иқтибос келтирмоқда Kun.uz мухбири.\nЎзбекистон мева-сабзавотларини асосан Россия, Хитой ва Бирлашган Араб Амирликларига экспорт қиладиган мутахассиснинг сўзларига кўра, соҳада ижобий тенденциялар билан бир қаторда ечимини кутаётган масалалар ҳам талайгина. Жумладан, Ўзбекистонда мева-сабзавот селекциясининг тўхтаб қолгани, жаҳон бозорида талабгир бўлган, узоқ муддат сақланадиган янги навлар яратилмаётгани, Ўзбекистоннинг қайси ҳудудида қандай маҳсулот етиштирилиши, экспортчилар ўзига керак миқдордаги мева-сабзавотни битта қўлдан қаердан олишни ҳалигача билмаслиги, бу борада ҳудудларда ахборот-таҳлил марказларининг йўқлигини таъкидлади. Шунингдек, у транспорт-логистика борасида кўп йиллар қийнаб келган муаммоларга ечим топилгани асносида ҳамон маҳсулотларни қадоқлаш муаммолигича қолаётганига урғу қаратди.\n«Хитой гилосни 15 доллардан олишга тайёр. Лекин уларнинг тасаввуридаги гилос билан биз биладиган гилоснинг ўртасида катта фарқ бор. Таваккал қилиб Хитойга олиб борилган тонналаб гилоснинг 10 фоизигина уларнинг талабига жавоб беради, қолганини қайтаришади. Россия ва БАА билан ҳам шунга ўхшаш муаммо бор. Маҳсулотларимиз у ерда асосан зараркунандаларни деб чиқитга чиқиб кетмоқда. Россияда маҳсулот таркибида қандайдир ҳашорат аниқланса, бутун бошли партияни йўқ қилишади. Шу сабабли ҳозир ўзимизда ҳам лабораториялар ташкил этилди, экспорт учун мўлжалланган маҳсулотларни аввал шу ерда текширувдан ўтказяпмиз. Бу эса йўқотишларнинг олди олинишига хизмат қиляпти.\nСелекция масаласи катта муаммо. Масалан, Россиядан бир хил катталикдаги булғор қалампирига катта миқдорда буюртма бўлиб қолади гоҳида. Афсуски, Ўзбекистонда бундай сифатдаги маҳсулотни катта миқдорда топиш ҳозирча имконсиз. Бу эса маҳсулотлар навларини қайта кўриб чиқиш, узоқ вақт сақланадиган, экспорт қилаётганда йўлда сифати бузилиб қолмайдиган, хориждаги дўконлар ва савдо марказлари оғринмай оладиган маҳсулотларни етиштиришни йўлга қўйишимиз керак», дейди Жамшид Абдуллаев.\nПред. Солиқ текширувлари қачондан бошлаб видеотасвирга олиниши маълум бўлди\nСледующая С 8 января в столице стартует акция «Благоустроенный Ташкент»


Россиялик мутахассис ўзбекистонликларнинг узоқ яшаш сирини айтди - 17.02.2019, Sputnik Ўзбекистон\nСтатистик маълумотларга кўра, Марказий Осиё республикалари орасида Ўзбекистон аҳолиси энг узоқ умр кўради. 17.02.2019, Sputnik Ўзбекистон\nСтатистик маълумотларга кўра, Марказий Осиё республикалари орасида Ўзбекистон аҳолиси энг узоқ умр кўради.\nТОШКЕН, 17 фев - Sputnik. Ўзбекистонликларнинг бошқа республикаларга қараганда узоқ умр кўришига бир неча сабаблар бўлиши мумкин, дейди Россия Геронтология илмий институти директори Ольга Ткачева.\nБу ерда кўп усимлик маҳслотлар истеъмол қилиши, кўп ҳаракат қилиш, алкоголь ва тамаки маҳсулотларини кам истеъмол қилиши муҳим ўрин тутади. Ундан ташқари шарқий мамлакатларда ёши катта инсонларни ҳурмат қилишади, уларга ёрдам беришади. Албатта бу ҳам умр узайишига ўз ҳиссасини қўшади.\n256 йил умр кўрган хитойлик сири\n24 Феврал 2016, 14:32\nМаълумки умр узоқ бўлишига генетика фақат 15 % ҳисса қўшади холос. Соғлиқни сақлаш тизимининг улуши эса – 15 %дан 25 %гача. Узоқ умр кўришда энг асосий омил эса – бу турмуш тарзидир. Инсон қандай яшаши, кўп ёки кам ҳаракат қилиши, қандай овқатлар истеъмол қилиши, алкоголь ва тамаки маҳсулотлари истеъмоли – энг катта ва энг муҳим ўрин тутади.\nШунинг учун бугунги кунда кўп давлатларда аҳоли орасида соғлом турмуш тарзи кенг тарғиб қилинмоқда. Ўз умри узоқлиги учун аҳолининг ўз жавобгарлик бурчини оширишга ҳаракат қилишмоқда.\nАлбатта, ушбу ўринда тиббиёт ва ижтимоий соҳанинг тутган ўрни жуда муҳим. Бу борада инсон ёши қанча катта бўлса ушбу соҳаларнинг тутган ўрни ҳам ҳам шунчалик муҳим бўлишини таъкидлаш лозим, дейди мутахассис.\nРоссийский эксперт объяснила, в чем секрет долголетия жителей Узбекистана


Россияда уч ой маошсиз қолган ўзбекистонлик ишчилар масаласига ечим топилди - EFFECT.UZ\nРоссияда уч ой маошсиз қолган ўзбекистонлик ишчилар масаласига ечим топилди\n. 14:29 | 18.07.2020\nТашқи ишлар вазирлиги 13 июль, душанба куни Амур вилоятидаги Renaissance Heavy Industries компаниясига тегишли вақтинчалик вахта шаҳарчасида Ўзбекистон фуқаролари иштирокидаги исёндан кейин муаммога ечим топилганини хабар қилди.\nВазирлик хабарига кўра, шу куннинг ўзида можаро тафсилотларини аниқлаш ва уни ҳал қилишда иштирок этиш, фуқароларнинг қонуний ҳуқуқ ва манфаатлари ҳимоясини таъминлаш мақсадида воқеа жойига элчихона бош консули Меҳриддин Хайриддинов етиб борган.\nТаъкидланишича, Амур вилояти маъмурияти, прокуратура ва ички ишлар органлари, Renaissance Heavy Industries компанияси ва унинг субпудратчилари раҳбарияти ва вакиллари билан қатор музокаралар ўтказилган. Ўзбекистонликлар билан учрашувлар ташкил этилиб, уларнинг норозилигига сабаб бўлган омиллар ҳақида батафсил ахборот олинган.\n“Россия ва Туркия томони билан ҳамкорликда амалга оширилган чора-тадбирлар натижаси ўлароқ муаммонинг барча учун мақбул ечими топилди ва вақтинчалик шаҳарчада тартиб-интизом тикланди. Ўзбекистон фуқаролари иш ташлашни тўхтатиб, 2020 йил 16 июлдан объектда меҳнат фаолиятини қайта бошлади.\nҲозирги вақтда Россия тергов органлари томонидан юз берган ҳодиса юзасидан процессуал ҳаракатлар амалга оширилмоқда. Текширувлар нафақат тартибсизликлар иштирокчиларига нисбатан, балки иш берувчи томонидан меҳнат қонунчилигининг бузилиши бўйича ҳам олиб борилмоқда”, дейилади ТИВ хабарида.\nҚўшимча қилинишича, Россиядаги Ўзбекистон элчихонаси юзага келадиган барча муаммоларни ноқонуний, зўравонлик усуллари, вайронгарчилик ва шантаж орқали эмас, балки тинч йўл билан, мулоқот ва музокаралар орқали ҳал қилиш зарурлигини таъкидлаган. Фуқароларни тартибсизликларга чорлаган барча шахслар жавобгарликка тортилиши ҳамда қонунда белгиланган тартибда жазоланишини эслатиб ўтган.\nАввал Санкт-Петербургдаги “Лахта центр” қурувчилари маошларини сўраб норозилик намойиши ўтказгани ва Ўзбекистон консули воқеа жойига етиб боргани хабар қилинганди.\nTeglar:Renaissance Heavy Industries, Амур\nХоразмда мансабдор шахслар қарийб 3 млрд сўмни ўзлаштириб юборгани маълум бўлди\nЯна бир қурбон: Озодбек Назарбеков бугун чуқур қайғуда\nРоссияда тартибсизлик юзага келтирган 11 нафар ўзбекистонликлар ҳибсга олинди


Ижтимоий тармоқларда давлат тилини ҳақорат қилган шахс қамоққа олинди\nФуқаро Дониёр Якубов ўзи Тойлоқ тумани ҳокимлиги маданият бўлимида ишлаб келса-да, 2020 йил 15 майда Facebook ижтимоий тармоғидаги “Халқ фикри” номли гуруҳда ўзининг профилидан ўзбек тили ва миллатини камситувчи фикрларни қолдирган. Ушбу ҳолат юзасидан аниқлик киритиш мақсадида ИИБ ходимлари унинг...\nХитойнинг “Global Times” газетасида ўзбек палови ҳақида мақола чоп этилди\n“Палов минтақа мамлакатларининг барчасида учраса-да, ўзбек оши улар орасида энг зўри. Ўзбекистонга келган хорижлик меҳмон борки, бир бор бўлса-да, паловни татиб кўриши керак”, дея қайд этади муаллиф.\nМузейлар тарих тилсими. Намангандаги бундай хазинахона роппа-роса бир аср аввал-1920 йилда ташкил топган эди. Унинг экспонатлари бугунга келиб юз мингдан ошиб кетган. Ҳар бири ўз давридан ҳикоя сўзлайдиган буюм ва ашёлар орасида исломгача бўлган даврдан етиб келган қамиш тобутлардан тортиб,...\nСўзларимни яқин тарихдан бошламоқчиман. Ўзбекистоннинг Биринчи Президенти Ислом Каримов юрт мустақиллигини эълон қилганда, залда ўтирганларнинг аксарияти дўппи кийганди. Орадан ҳеч қанча ўтмай бошдан дўппиларни ечдик. Бу воқеани нега эсладик? Гап шундаки, биз мустамлака пайтида қадриятларимизни авайлашга кўпроқ уринардик. Чунки уларга...\nТўра Боболов: Бойсуннинг эски "Тузбозор"и бузилмайди, замонавий “Эко бозор”га айлантирилади\nКеча Сирдарё вилоятининг тошқиндан зарар кўрган аҳоли пунктларидаги Сурхондарёга бириктирилган 120 та уй-жойни тиклаш ва таъмирлаш ишларини ташкиллаштириб қайтган вилоят ҳокими Тўра Боболов бугун Бойсун туманига борди.\nЗахарованинг “қулоғи“ қаерда?!\nРоссия Ташқи ишлар вазирлиги вакили Мария Захарованинг Ўзбекистонда давлат тилида иш юритиш тўғрисидаги қонун лойиҳаси юзасидан айтган гапларини узоққа мўлжалланган стратегиянинг баёни дейиш мумкин. Ўзбек сўнгги 150 йилда атиги бир марта давлат тилида иш юритишни ният қилган экан, нега бунча...\nShowing 81-99 of 2,013 items.


Ҳуснинисо Аҳмедова. Қулчилик (ҳикоя) | www.ziyouz.uz\nБош саҳифа Ўзбек насри онлайн антологиясиҲуснинисо Аҳмедова (1959-2017)Ҳуснинисо Аҳмедова. Қулчилик (ҳикоя)\nҲуснинисо Аҳмедова. Қулчилик (ҳикоя)\n– Ҳий-й, шўрима, кап-катта хотинни ҳўнгиллашини-и-и. Ҳе, осонакан-да бировнинг бир парча оқини олиб, эшигини очиб қайтиш. Бир кирган жойингга тўрт-беш бош урасан, бориб келавериб калиш йиртасан. Завчилик – қулчилик, балам, асти ёш тўкма, сани балангаям атагани бордир…\nМоҳира хола қаттиқ-қуриқ гаплар билан қизини юпатган бўлдию, ўзининг ҳам юраги жизиллаб ачишаётганидан хўрсиниб қўйди. Бахтигулни ўзининг бахти кулмаганига яраша, Аброргинасининг ҳам ҳадеганда йўли очилмаяпти-да. Совчи бўлиб борган хонадонларининг учинчисидан ноумид қайтишди. Шу Саври сатангникига ҳечам оёғи тортмовди-я. Халқ беҳуда “сатанг” деб лақаб тақамаган экан. Уйда ўтирган хотин бўлса, қалам тортилган қошларини кериб, қовоқларини кўкартириб, билакузукларини кўз-кўзлашини буни. Пешонасидаги бир тутам сочини маккажўхорининг пўпагидек қилиб, қизартириб олибди. Мундоқ соч деганни палладай ивиган ёғлиққина қатиққа чайиб олсанг-ку, тўсдай қоп-қора бўлиб, жилдираб очилади. Катта-матта хотин фарқ очивол…\n– Кеганларинг нур устигаку-я қизимиззи боши боғлиқ, бўлмаса… Бахтигул, сиздиям уйлайдиган ўғлингиз бор экан-да а, ҳа-а, унгаям ўзига ярашаси бордир. Эрингиз ҳалиям ичаркан-а, у куни бозорда қизизга кўзим тушди. Шўлликинани рўзғори чурик дейишади, памилдори сотаётувди, дадаси бошида турувди, пул-мул сўраётгандир-да. Эй, қиз жанворам жойига тушсин экан. Бу замонни қизи бир ароқхўр оилага тушса, арпа нонни эплаб ёполмаса, ким ямон, онаси хамир-патирни ўргатмаган, деб тақал қўйишади.\n– Йў…йў..йў, дастархонингизни очмайман, силарни умидгор қилиб нима қилдим, қизди боши боғлиқ, холажон…\n– Онани кўр, қизини ол, шу онанинг қизи бўлса, бермагани яхши бўлди. Ўзи оёғим тортмовди-я, ҳе, шу чочинг гўрда, жизғинчоч… Санам энди, сал ўзингни қўлга ол, қиз қаҳатми?!\nАсли ҳамма гап мана шу алкаш эри-да. Бузуқ нафсидан бошқасини ўйламаса. Соқолига оқ оралаб, мачитга кирай, мўйсафидлар қаторида юрай демаса. Ҳали келади қийшайиб. “Ҳии, бўрими?.. Эйй, ўзим борай девдима, яна тулкими? Ўл, шу кунингдан. Ёмонлиғингдан биров қизи тугул, қанжиқ кучугиниям…\n— …твоюмат, ҳали она-бола бу оилага хўжайинчамисанлар. Билиб қўй, ўғлинг келганча, ман сани кафанга тиқаман. Картишкани сотиб , исқотингга ишлатаман. Эр хотинининг юз-кўзига мушт туширди. Гуппа учган аёлнинг ўнг келган жойига тепкилади.\n— Ҳали санларми уй эгаси, мол эгаси, ҳали… А…?\n— Картишка, — иҳради у, картишкага харидор бошлаб келган экан, Аброр келсин, деб соттирмовдим.\nЮз-кўзи шишинқираб моматалоқ бўлиб кетган аёл тўғрисини сўзлади.\n– Жон опажон, ҳозир боринг, ками-кўстингизга куёвингиз кўндаланг. Тоғаларим қараб туришмас…\n– Бирор жойга қулчиликка борай, оёғингни илинтирай деб андармон бўлиб ўтирибман, болам. Кўнгил берганинг боракан…\n– Бўри, дадажониси, бўри, — деди.\n– Бир лаппиллаган нонларни ёпиб, келиним, бир хушхўр ошларни пишириб келди-ки. Шукур, худойимга шукур, етказганига шукур…\n← Аввалги Аввалги Бунёд Абдуллаев. Чўпоннинг ори (ҳикоя)\nКейинги → Кейинги: Ҳуснинисо Аҳмедова. Лайлакқор, азизим…(ҳикоя)


Давлат департаменти матбуот вакили Шон Мак Кормак Ироқда вазият мураккаб бўлишига қарамай, АҚШ президенти Жорж Буш ва Ироқ Бош вазири Нурий ал-Маликий мамлакатда фуқаролик уруши боряпти деган фикрда эканини айтди.\n“Биз Ироқда мазхаблар ўртасида давом этаётган зиддият ва бошқа зўравонликлардан хавотирдамиз. Ироқ ва фуқаролар уруши ҳақида жуда кўп гап-сўз бўлаётганидан хабарим бор. Биз ва энг муҳими Ироқ Бош вазири Нурий ал-Маликий бундай фикрда эмас”, – деди Давлат департаменти расмийси.\nБағдодда уч кун давом этган коммендантлик соати бекор қилинганидан кейин душанба куни яна зўравонликлар рўй берди. Қуролланган шахс одамларни ўққа тутгани оқибатида олти нафар ироқлик нобуд бўлди.


Молдовада йўл четидаги хочлар олиб ташланмоқда - Автомобильные новости UZ - Скачать музыку бесплатно новинки музыки 2016-2017\nМолдоваликлар йўл-транспорт ҳодисасида ҳалок бўлган яқинларига ёдгорлик сифатида ҳалокат содир бўлган жойга хоч ўрнатишади. Молдованлар “кенотаф” деб атайдиган бу белги остига аслида ҳеч ким дафн этилмайди. Молдовада йўл қирғоғидаги хоч белгиларини олиб ташлаш таклифини қонунчилар эмас, маҳаллий митрополия билдирди. Митрополия уқтиришича, кенг ёйилган бу урф православ черкови қонун-қоидаларига зиддир. Ҳозирда йўллар четига жами 250 мингдан ортиқ хоч ўрнатилганини черков руҳонийлари ҳисоблаб чиқди. Ҳалок бўлганларнинг яқинлари, нафақат, хоч, балки гулчамбар ва марҳумнинг суратигача ўрнатишади. Черков ташаббусини маҳаллий ҳуқуқни муҳофаза қилиш органлари қувватлади. “Йўл ҳақидаги қонунга мувофиқ кўча четида йўл белгилари ва кўкаламзор ҳудуд бўлиши керак”, дейди маҳаллий посбонлар Хочларни йўл хизмати олиб ташлайди. Митрополия вакили хочлар чиқиндихонага эмас, кам таъминланган кишилар вафот этса, қабрига ўрнатилишини билдирди. - деб хабар бермоқда Carzone.uz нашри.


Миллий университет янги уфқлари сари - Уч илдиз\nДунё цивилизациясида таълим даргоҳларининг пайдо бўлиши узоқ ўтмишга\nбориб тақалади, чунки инсониятнинг пайдо бўлиши дастлаб яшаш учун курашдан иборат бўлган бўлса, кейинги навбатда яшаш учун шароитлар яратишга интилган. Буларнинг ҳаммаси инсонни ўрганишга ундаган, бунда ўрганишнинг биринчи манбаси-ўчоғи бўлиб атрофидаги мавжудотлар ва ўраб турган табиат хизмат хизмат қилган. Ушбу мушоҳадалардан келиб чиқиб айтиш мумкинки ҳар инсон учун биринчи таълим даргоҳи сифатида оилани келтириб ўтиш мумкиндир. Агар гап замонавий таълим даргоҳлари, тўғрироғи олий таълим даргоҳлари университетлар пайдо бўлиши тарихи ҳақида кетганда, тарихий манбаларда аниқ тўхтамга келишмаган. Умумқабул қилинган қоидага кўра дастлаб ташкил этилган университетлар сифатида Италиядаги Болония университети (1088 йил), Англиядаги Оксфорд университети (тахминан 1100 йилда) ва Кембриж университетлари (тахминан 1100 йилда) тан олинади. Лекин шунга қарамай дунёдаги биринчи университет сифатида ҳозирги Марокко давлати ҳудудида жойлашган Фесе шаҳрида Фатима ал Фихри томонидан Ал Каравинн университетига асос солинганлиги тўғрисида ҳам маълумотлар мавжуд.\nБир асрдан ортиқ давр мобайнида Марказий Осиёда етакчи олий таълим муассаси ҳисобланган Мирзо Улуғбек номидаги Ўзбекистон Миллий университети 1918 йил 12 майда ташкил этилган. У қатор йиллар турли номлар билан аталган. Яъни, 1918 йилда Мусулмон халқ дорилфунуни, 1918-1919 йилларда Туркистон халқ университети, 1919-1923 йилларда Туркистон Давлат университети, 1923-1960 йилларда Ўрта Осиё давлат университети, 1960-2000 йилларда Тошкент Давлат университети деб юритилган.\nЎзбекистон Республикаси Вазирлар Маҳкамасининг 1995 йил 14 сентябрдаги “Тошкент Давлат университетига Мирзо Улуғбек номини бериш тўғрисида”ги Қарори эълон қилинди. Мазкур Қарорга биноан Тошкент Давлат университетига Шарқнинг буюк олими ва мутафаккири Мирзо Улуғбек (Муҳаммад Тарағай Улуғбек) номи берилган. Собиқ мустабид тузум барҳам топгач университетимиз буюк аждодимиз Мирзо Улуғбек номини олиши замирида оламча маъно мужассам. Бу кўҳна тарихимиз, улуғ аждодлардан қолган бебаҳо мерослар, илм-у маърифатга нисбатан адолатнинг тикланиши, бу борадаги асл қадриятлар том маънода қадр топиши эди.\nЎзбекистон Республикаси Биринчи Президентининг 2000 йил 28 январдаги “Тошкент Давлат университетига “Ўзбекистон Миллий унверситети” мақомини бериш тўғрисида”ги Фармони билан бу ўқув даргоҳи “Миллий университет” мақомига эга бўлди. Шундан буён бу олий таълим муассаси – Мирзо Улуғбек номидаги Ўзбекистон Миллий университети деб аталмоқда. Мазкур Фармонда, Ватан ва миллат тараққиёти йўлида фидойилик кўрсатган жадид зиёлиларимизнинг буюк хизматларини эътироф этиш, тарихий ҳақиқатни тиклаш, ёшлар қалбида истиқлол ғояларига садоқат туйғуларини тарбиялаш, умуминсоний ва миллий илм-фан қадриятларини авлодлар онгига теран сингдириш, Тошкент Давлат университетининг азалий юксак мавқеини ўз жойига қўйиш, Кадрлар тайёрлаш миллий дастурида белгиланган вазифаларни амалга ошириш масалаларига алоҳида эътибор қаратилган.\nСобиқ мустабид тузум даврида бу университет “доҳий имзо чеккан декрет”га биноан барпо этилган деган сохта гаплар айтилган бўлса, мазкур тарихий Фармонда, Ватан ва миллат тараққиёти йўлида фидойилик кўрсатган жадид зиёлиларимизнинг буюк хизматларини эътироф этилган, тарихий ҳақиқатни тиклаш йўлида залворли қадамлар ташланган!\nЎша пайтдан эътиборан ЎзМУнинг моддий-техник базасини мустаҳкамлашга, кадрлар салоҳиятини оширишга алоҳида эътибор қаратилган. Шу аснода Миллий университет базасида Олий ва ўрта махсус таълим вазирлигининг намунавий деканат, намунавий кафедра, намунавий ўқув заллари яратилди. “Ёшлик” талабалар шаҳарчасида Маънавият ва маърифат маркази, Сув спорти саройи ва бошқа замонавий иншоотлар қад ростлади. Шу ҳудуддаги равон йўллар, ҳамиша серқатнов йўлаклар, боғлар ва хиёбонлар замон талаблари даражасида қайта бунёд этилди, таъмирланди. Йўл ва йўлаклар бўйлари манзарали дарахтлар ҳамда гулларга бурканди. Сўнгги йилларда қатор ошхоналар, савдо шахобчалари, бозор ва дўконлар замон талабларига мос равишда қайта бунёд этилди.\nШу кунга қадар ЎзМУ талабаларидан 40 нафардан ортиғи Президент стипендианти, 30 нафардан зиёди Мирзо Улуғбек номидаги ва 30 нафардан зиёди Алишер Навоий номидаги давлат стипендиялари соҳиби бўлганлар. Университетда “ЎзМУ стипендияси” ҳамда ҳаёти давомида шу ўқув даргоҳида ёрқин из қолдиришган атоқли олимлар – Тошмуҳаммад Саримсоқов, Обид Содиқов, Саъди Сирожиддинов, Содиқ Азимов, Убай Орипов, Ҳабиб Абдуллаев, Ғулом Каримов, Иброҳим Мўминов номидаги стипендиялар ташкил этилган. Университет талаба-ёшлари томонидан Халқаро, Осиё ва Республика миқёсидаги кўрик-танловларда, олимпиадаларда, спорт мусобақаларида совринли ўринларни эгаллаб келмоқда. Жумладан, талабалар томонидан 2020 йил давомида 45 та халқаро ва 71 та республика миқёсидаги фан олимпиадаларида ғолибликни қўлга киритишган. 2020-2021 ўқув йилининг ўзида номли давлат стипендиянтлари сони 8 нафарни ташкил этиб, улардан 3 нафари Президент стипендияси соҳиби бўлишди.\nУниверситетда ёшлар спортини янада ривожлантиришга берилаётган эътибор натижасида спорт турлари бўйича жами 111 нафар талабалар жаҳон, Осиё ва Республика спорт ўйинлари ғолиби ҳамда чемпионлари бўлишди. Ўзбекистон Республикаси Президентининг 2020 йил 26 августдаги “Мард ўғлон” давлат мукофоти билан тақдирлаш тўғрисида»ги ПҚ-4814-сонли қарорига кўра фан, таълим, тиббиёт, маданият, адабиёт, санъат, спорт соҳаларидаги фаолиятида эришган алоҳида ютуқлари учун 4 нафар талабалар “Мард ўғлон” давлат мукофоти билан тақдирланган.\nУлкан илмий салоҳиятга эга бўлган ЎзМУ республика олий таълим тизимининг таянч олий таълим муассасаси ҳисобланади. Унда барча олий мактаблар учун бакалавр босқичининг кўплаб йўналиши ва магистратура босқичининг қатор йўналишлари бўйича Давлат таълим стандартлари, ўқув режалари ва ўқув дастурлари тайёрланиб, таълим жараёнига татбиқ этилди.\nЎтган йиллар мобайнида бу ўқув масканида таҳсил олган атоқли олимлардан 110 нафардан ортиғи академик даражасига эришганлар. Улардан 23 нафари Ўзбекистон Фанлар академияси президенти ва вице-президентлари бўлганлар.\nОлима аёллардан 140 дан ортиғи фан доктори ва профессор илмий унвонларини олганлар.\nУниверситетда таҳсил олган зиёлилардан Озод Шарафиддинов, Эркин Воҳидов, Абдулла Орипов, Турғун Азларов, Суюма Ғаниевалар Ўзбекистон Қаҳрамони унвонига, шунингдек, кўплаб профессор-ўқитувчилар Ўзбекистон Республикаси Фан арбоби, “Буюк хизматлари учун” ордени ва бошқа унвонларга сазовор бўлганлар.\nАхборот-ресурс маркази замонавий технологиялар билан жиҳозланган ва интернет тизимига уланган бўлиб, кутубхона фонди 4 миллионга яқин адабиётга эга. Юртимиз мустақиллиги йилларида чоп этилган ўқув адабиётларининг электрон нусхалари тайёрланиб, университетда жорий қилинган локал тармоқ тизимига узатилади. Бундан ташқари ҳар бир факультетда ўқув хоналари, кутубхоналар замон талабларига мос равишда жиҳозлантирилган.\nМаърифат бўстонида фидойи олимларнинг ўз илмий мактабларини яратишлари ғоят муҳим жараён ҳисобланади. Илмий мактаб тушунчаси жуда кенг мазмун ва маънога эга. Уни умумилмий дунёқарашга эга бўлган, фанда бирор илмий назарияларга, ғояларга таянган аниқ илмий мақсадлар йўлида тадқиқотлар олиб борувчи олиму мутахассисларнинг ўзаро ҳамкорликда илмий фаолият юритувчи ижтимоий-ижодий уюшмаси, дейиш мумкин. Илмий мактабнинг ҳудудий чегараси унинг ўзидан бошланиб, бир ва бир неча мамлакатлар, ҳатто дунё бўйлаб ёйилиши табиий бир ҳолдир. Илмий мактабларни илм-фанга ўзларини бахшида этган заҳматкаш, алоҳида қобилият ва иқтидорга эга бўлган олимларгина яратади. Фанда мактаб яратиш буюк аждодларимиздан меросдир. Абу Райҳон Беруний, Абу Али ибн Сино, Мирзо Улуғбек каби ўнлаб даҳо бобокалонларимиздан мерос қолган илмий мактаблар бугунги кунда ҳам бутун дунё илм аҳли учун жуда қадрлидир. Оққан дарё оққани каби бу анъана ЎзМУ олимлари томонидан изчил давом эттирилмоқда. Зеро, турли даврларда олимлар ўзларининг илмий мактабларини яратганлар. Ўтган йиллар мобайнида, университет олимлари томонидан яратилган 50 га яқин ана шундай илмий мактаблар жаҳон илм аҳли томонидан эътироф этилган. Мазкур илмий мактаблар бугунги техник тараққиётимизнинг ҳам пойдевори ҳисобланади. Зеро, улар бугун ҳам турли фанлар ривожига баракали ҳисса қўшаётгани эътиборга моликдир.\n2017 йилда Ўзбекистон Миллий университетида ташкил этилган “Чингиз Айтматов ва Ўзбекистон” доимий экспозицияси ва 2020 йилда асос солинган “Эркин Воҳидов илмий-маърифий маркази” талабаларнинг маърифий масканига айланган.\nМуҳтарам Президентимиз Шавкат Миромонович Мирзиёев Мирзо Улуғбек номидаги Ўзбекистон Миллий университети истиқболига, унинг илмий-маърифий салоҳиятини янада ошириш масалаларига алоҳида эътибор қаратмоқда. Давлатимиз раҳбари Миллий университетимизга бир неча бор ташриф буюриб, қатор истиқболли ғояларни илгари сурдилар. Мазкур ғоялар асосида навбатдаги янги лойиҳалар босқичма-босқич амалга оширилмоқда.\nДавлатимиз раҳбарининг 2017 йил 20 апрелдаги «Олий таълим тизимини янада ривожлантириш чора-тадбирлари тўғрисида»ги қарорида белгиланган вазифалар таълим тизимини изчил такомиллаштиришга хизмат қилади. Чунончи, янги авлод ўқув адабиётлари яратиш, уларни таълим жараёнларига кенг татбиқ этиш, олий таълим муассасаларини замонавий ўқув, ўқув-методик ва илмий адабиётлар билан таъминлаш борасида қатор вазифалар босқичма-босқич амалга оширилмоқда. Назарий билимларни амалиёт билан чамбарчас боғлаш учун ЎзМУнинг 3 та дала-амалиёт майдони, 32 та ўқув-илмий лаборатория, 3 та ўқув-илмий-тажриба маркази, 1 та ОТМлараро илмий лаборатория ва 2 та ноёб объектнинг моддий-техник базаси мустаҳкамланмоқда. Мавжуд илмий мактабларимизда 14 та амалий, 1 та фундаментал, 7 та инновацион лойиҳалари устида ишлар олиб борилмоқда. Шу билан бир қаторда талаба-ёшларни илмий фаолиятга жалб қилиш, грант танловлари ва лойиҳаларида иштирок этиш, хўжалик шартномалари тузиш, бошқа олий таълим ва илмий тадқиқот муассасалари учун мақсадли илмий кадрлар тайёрлаш ишлари изчил давом этмоқда. Бу саъй-ҳаракатларнинг барчаси ёш иқтидор соҳибларининг орзу-умидларига эришишлари учун замин яратади.\nҲақиқий олимнинг сабоғини олган ёшлар илм чўққиларини забт этишларига умид қилса бўлади. Бугунги кунда Ўзбекистон Миллий университети таркибида 1 та филиал, 2 та институт, 1 та академик лицей, 4 та марказ, 1 та бошқарма, 22 та бўлим, 15 та факультет ва 78 та кафедралар фаолият кўрсатмоқда. Бунда 20 дан ортиқ академик, 200 га яқин фан доктори ва профессорлар, 400 га яқин фан номзоди, фалсафа доктори ва доцентлар фаолият кўрсатишаётган бўлса, 200 дан ортиқ ёш олимлар ва 500 дан зиёд иқтидорли талабалар илмий тадқиқотлар олиб боришмоқда. Айни пайтда университетимизнинг 68 та бакалавриат таълим йўналиши ҳамда 91 та магистратура мутахассислиги бўлиб уларда 23 мингга яқин талабалар таҳсил олмоқдалар. Университет республикада Миллий рейтинг ташкил этилгандан буён доимий етакчиликни қўлдан бермай келмокда.\nДунёга бўй кўрсатаётган ЎзМУ 45 дан ортиқ давлатларнинг 100 дан зиёд олий таълим ва илмий муассасалари билан ҳамкорлик қилмоқда. Чунончи, айни пайтда хорижнинг нуфузли университетлари, жумладан М.В.Ломоносов номидаги Москва Давлат университети, Қозон Федерал университети, Белоруссия давлат университетининг А.Сахаров номидаги халқаро Экология институти, Россия Федерацияси ҳукумати ҳузуридаги Молия университети, Холон (Исроил) Технологиялар институтлари билан 12 та қўшма таълим дастурлар бўйича талабалар дунёвий илмларни пухта эгаллашмоқда.\nЖаҳондаги энг нуфузли олий таълим муассасалари билан тобора бўйлашиб бораётган Мирзо Улуғбек номидаги Ўзбекистон Миллий университетининг илм ва маърифат йўлидаги истиқболли йўли шу тариқа самарали давом этаверади деган умиддамиз.\nЎқув ишлари бўйича проректори,\nНаврўз – ҳаётга муҳаббат рамзи\nNext story Обитель знаний с многовековой историей\nPrevious story Маҳалла етакчилари масъулияти


Расм дарслари туркумидан « Ўзбекистон Халқ Ҳаракати\nРасм дарслари туркумидан\n14 January 2015 - 14:00\nЎйлаб қарасам шу кунгача ўнлаб одам, юзлаб ҳолат менга расмдан дарс берибди. Мен ҳам 1984 йилдан то 1990 йилгача ўрта мактабда расмдан дарс бердим. Ундан кейин ҳам рассомлик борасида биров маслаҳат сўраса аямадим. Менга расм санъатини ўргатган устозларни бир эслаб¸хотираларни қоғозга тушириб қўйишни ҳайрли иш деб билдим….\nРауф Парфи эътирофи\n1981 йилнинг ëзида мен Хоразмга таътилга бориб ўнлаб расмлар чизиб келдим. Арман рассоми Мартирос Сарян асарларидаги қуëшли тасвирларга мафтун эдим ўшанда. Айни қуëшли тасвирларни Урганчнинг Ниëзмат Арбоб қишлоғидаги эски пахса уйлар¸ ям яшил гужумлар тарзида холстга туширишга уриндим.\nСариқ ¸сафсар¸норинж¸шафран ва зарғалдоқ ранглар олов каби ëнган расмлар эди бу. Бир икки акварел эскизлар ҳам чиздим.\nБир қаричдан сал катта ромга мато тортиб жазирама қуëш ëритган пахса уйлар расмини мой бўëқда чиздим.\nБир ой ўтиб чизганим ўзимга ëқмади. Ўша пайтда нидерланд рассомларининг битган мой бўëқ расмни устидан лок бериш технологиясига қизиқар эдим. Лессировка деб аталган бу технология кўмагида мўжизавий натижага эришиш мумкин эди. Бу техникани ўганишга ëрдам берган рассом Исфандиëр Ҳайдаровдан миннатдорман. Бу техника воситасида расмни бузиб қўймаслик учун кўп кўп экспремент қилмоқ керак. Баъзи мой бўëқларда шаффоф пленка каби ҳусусият мавжуд. Масалан Виридон яшил рангида шундай ҳусусият бор. Бу ҳусусиятли бўëқ юпқа қилиб сурилганида тагидаги рангни кўмиб юбормайди балки рангли шиша каби уларни бир оз ўзгартириб кўрсатади. Виридон яшил рангни Дамар локи билан аралаштириб қуëшли Хоразм тасвири акс этган расм устига суртиб ташладим.\nИлк дақиқада расм тўқ яшил бўëқ остида мутлақ йўқолди. Орадан бир соат ўтиб ранг тагидаги тасвир ғира шира кўрина бошлади. Сариқ¸норинж ва қирмизи ранглар сокинлашиб¸ ҳудди ой нурида акс этган тун ташбеҳларига айланди. Фотографлар бу натижани обективга рангли филтр ўрнатиш йўли билан олишади. Ҳуллас қий чувли¸ ранглар қичқириғидан иборат саратондаги Хоразм тасвири сокингина тунги Хоразм сувратига дўнди.\nТошкентга қайтар эканман. Бу суврат ҳам юкларим орасида эди. Пойтахтнинг Циолковский кўчасидаги аспирантлар уйининг бир хонасини устахона қилиб олган эдим. Сал нарида авиасозалар шаҳарчасида эса устозим Исфандиëр Ҳайдаров яшар эди. Исфандиëр Ҳайдаровнинг устахонаси Дилëр Имомов¸ Баҳтиëр Бобоев каби рассомлар¸ Муҳаммад Солиҳ¸ Рауф Парфи¸ Усмон Азимдек шоирлар билан деярли ҳар куни гавжум эди.\nРауф Парфи билан илк маротаба Исфандиëр Ҳайдаровнинг уйида танишган эдим. Рауф Парфи мендан қандай китоблар ўқишини сўради. Мен ўша пайтда Борхесни ўқиëтган эдим.\nРауф ака бўлса Борхесни ўқийдиган рассом бола чизган расмлар билан танишиш истагини билдирди. Мен талабалик машқларимда санъат иддаоси йўқлигини билардим ва расмларимни Рауф ака кўришга нолойиқ деб ўйлашимни айтдим. Йўл йўлакай кириб ўтамиз деди Рауф Парфи. Луначарский марказида яшайдиган шоир йўл йўлакай менинг устахонамга ҳам бирров кирди.\nНатюрмот¸портрет ва пейзажларни бир бир кўрар экан Рауф Парфининг кўра устахона четида мунғайиб турган кичкинагина “Хоразм туни” деган манзарага тушди.\nБир қарашда кўримсиз бир расм эди у.\nРасмни ҳафсала билан томоша қилган Рауф Парфи менга мамнуният билан боқди. Бу расмни сотиб олар эдим жон деб аммо пулим йўқ деди\nМен расмни сизга ҳадя қиламан дедим.\nРауф ака рози бўлмади.\nБу расм эвазига кутубхонамдан ҳоҳлаган китобни олишингиз мумкин деди ва ўзи билан мени уйига олиб кетди. Рауф Аканинг улкан кутубхонасидан олганим “Оймома ва сариқ чақа” (Луна и грош) деган китоб мойбўëқдаги экспрементим учун гонорар бўлди.\nРауф ака мени рассом сифатида эътироф этган биринчи одам эди. Рауф Парфи ўзининг сўнгги шеърлар китобининг қўлëзмасида китоб муҳарррири сифатида Карим Баҳрини¸ китобни безаган рассом сифатида менинг исмимни ëзиб қўйди.\nБу китобни безамаган бўлсамда улкан эътироф соҳиби бўлганимдан мамнун эдим.\nБилишимча “Хоразм туни” деган расм хозир Дилором Исҳоқовада сақланмоқда.\n“Озодлик” радиоси ходими


Сурия Ироқ хавфсизлигига ҳисса қўшмоқчи\nСурия ташқи ишлар вазири Валид Муаллим Бағдодга келди. У собиқ президент Саддам Ҳусайн ҳокимиятдан ағдарилгандан бери Ироққа ташриф буюрган суриялик илк олий мартабали расмийдир.\nБу ташриф АҚШда Эрон ва Сурияни Ироқдаги вазиятни барқарорлаштириш ишларига жалб қилиш бўйича қизғин мунозаралар кетаётган бир пайтга тўғри келди. АҚШ Конгрессида қабул қилиниши кутилаётган ҳужжатлардан бирида расмий Вашингтонга Ироқдаги вазиятни барқарорлаштириш учун Дамашқ ва Теҳрондан фойдаланиш тавсия этилаётгани хабар қилинди.\nШу сабабли кузатувчилар Сурия ташқи ишлар вазирининг ташрифини диққат билан кузатмоқда. Улар Ироқдаги вазиятни барқарорлаштириш ишига Дамашқ қай тариқа жалб этилади ва у бунинг эвазига Вашингтондан нима талаб қилади, деган савол атрофида мунозара қилмоқда.\nБош қароргоҳи Дубайда жойлашган “Кўрфаз” тадқиқот маркази таҳлилчиси Мустафо Алонийнинг айтишича, Вашингтон ва Бағдод Эрондан кўра Сурияни Ироқдаги вазиятни барқарорлаштириш ишига кўпроқ жалб қилиш мумкин, деб ҳисоблайди. Айни пайтда бу икки давлат Сурияни жиҳодчиларга бошпана бераётганликда ва Ироқдаги исёнларга моддий кўмак кўрсатаётганликда айблайди.\n“Сурия Ироқдаги вазият издан чиқишига Эронга қараганда камроқ ҳисса қўшмоқда. Сурияликлар вазиятнинг издан чиқишидан сиёсий манфаатдор эмас. Уларнинг ягона айби террорчилар Сурия чегарасидан ўтаётганига кўз юмаётганидир”, - дейди М.Алоний.\nТаҳлилчининг таъкидлашича, Ироқдаги исёнчилар жамғармаларига асосий ёрдамни Эрон бермоқда. Шу жиҳатдан ҳам Оқ уй Ироққа камроқ зарар келтираётган Сурияни ҳамкор сифатида танлаши мумкин. Бироқ бу ҳамкорлик осон бўлмайди. Зеро, бундай ҳамкорлик эвазига Сурия Вашингтон олдига қатъий талабларни қўяди.\n“Сурия ўзининг Ироқдаги фаолияти Исроил томонидан босиб олинган Жўлон тепаликлари муаммосини ҳал этишда ижобий самара беради, деб ҳисоблайди. Яъни бу борадаги музокаралар қайта тикланиши мумкин. Иккинчидан эса Ливаннинг собиқ бош вазири Рафиқ Ҳаририйнинг ўлдирилишига оид тергов масаласи ҳам кўтарилади”, - дейди М.Алоний.\nЭслатиб ўтамиз, Жўлон тепаликлари 1967 йилда Сурия ва Исроил ўртасида бўлиб ўтган олти кунлик уруш пайтида Исроил армияси томонидан босиб олинган эди. БМТ тергови эса 2005 йилда Р.Ҳаририйнинг ўлдирилишига Сурия амалдорлари аралашганини аниқлаган, бироқ Сурия бу масалада халқаро ташкилот билан ҳамкорлик қилишни рад этган эди.\nСурия Ироқдаги ҳамкорлик эвазига мана шу масалалар ҳал этилишини талаб қилиши мумкин. Бироқ Вашингтон бу талабларга кўнадими, деган савол ҳам пайдо бўлади. Таҳлилчилар Вашингтон бу борада ўзининг жуда мукаммал стратегиясини ишлаб чиқмоғи зарурлигини айтади.\nТаҳлилчиларнинг билдиришича, Сурия ташқи ишлар вазири Валид Муаллим Ироқда сўзлаган нутқларида Вашингтон билан ҳамкорликка тайёрлигини шаъма қилмоқда.\n“Сурия Ироқ ҳукуматини ва сиёсий жараёнларни, шунингдек, миллий якдилликка бўлган интилишни қўллаб-қувватлайди. Бизнингча, Ироқдан хорижий қўшинларнинг режали тарзда олиб чиқиб кетилиши Ироқдаги зўравонликларнинг озайишига ва хавфсизлик таъминланишига сабаб бўлади”, - деди В.Муаллим.\nБундан аввалроқ АҚШ президенти Жорж Буш қўшинларнинг Ироқдан олиб чиқилишига қарши эканини ва Ироқда барқарорлик таъминлангачгина бундай қадам қўйишга тайёр бўлишини билдирган эди.


Туркия президенти Ражаб Тоййиб Эрдўған Идлибда 34 аскар шаҳид бўлган ҳужумдан сўнг Россия президенти Владимир Путин билан кечган мулоқоти ҳақида сўз очди. У Сурия масаласи Туркия учун асло бир саргузашт ёки чегараларни кенгайтиришга бўлган уриниш эмаслиги, қочқинлар масаласида Туркиянинг эшикларини очиш қарори қатъий экани, Европа Иттифоқи берган ваъдасининг устидан чиқиши лозимлигини таъкидлаган.\nАдолат ва тараққиёт партиясининг Истанбулдаги депутатлари йиғилишида сўзга чиққан президент Ражаб Тоййиб Эрдўған Туркиянинг чегараларни очиб юбориш қарорига урғу берар экан шундай деди: «Кеча нима қилдик, эшикларни очиб юбордик. Бугун тонгдаги ҳолатга кўра, чегарадан кесиб ўтганлар сони 18 мингни ташкил қилди, уларнинг сони бугун 25 минг бўлиши мумкин. Биз бундан кейин ҳам эшикларни ёпмаймиз. Европа Иттифоқи ваъдасида туриши керак».\nЭрдўғаннинг нутқидан келиб чиқувчи сатрбошилар қуйидагича:\n«Сурия масаласи бир саргузаштталаблик иддаоси эмас»\n«Сурия масаласи Туркия учун асло бир саргузаштталаблик ёки чегараларни кенгайтиришга бўлган уриниш эмас. Биз сиёсий доираларда ва оммавий ахборот воситаларида мамлакатимизнинг Сурияда олиб бораётган курашининг моҳиятини ҳали ҳам тушунмаётганлар борлигини кўрмоқдамиз.\nҚаршимиздаги манзара ғоят аниқ ва равшан. Туркия 40 йил давомида тафриқачи террор ташкилоти томонидан энергияси ғорат қилинган бир ўлка сифатида яшади. Биз буни ўзгартириш учун кўплаб усулларини синаб кўрдик.\nДемократлаштиришдан тортиб, то йирик инфратузилма сармояларига қадар узанган бу одимларда ижобий натижаларга эришдик. Қолоқлик муаммоларини ҳал этиб, Туркияни бўлинмас бир бутун ҳолатга келтирдик. …бош-кети узилмаган ички ва ташқи муаммоларга дуч келдик. Миллатимиз ўйинларни кўрди ва ёнимизда турди.\nАлбатта, биз бадаллар тўладик, мақсадларимизга етишишда қийинчиликларга учрадик, аммо биз ҳеч қачон мамлакатимиз оёқости қилинишига изн бермадик. 15 июль – Туркияни чўктиришга бўлган уринишнинг чўққиси эди. Бундан бир иш чиқмагач, жанубий сарҳадларимиз бўйлаб ўлкамизни қуршаб олишга ҳаракат қилдилар.\nУлар Базми Алем Валиде масжидини уч кеча-ю уч кундуз ишғол қилдилар. У ердан пиво шишалари ва қутиларини йиғдик. Шунча воқеа содир бўлгани ҳолда, гўё бу ватанни севишини иддао қилганлар асосий муҳолифат боши ёшларни ойдинлик раҳбари сифатида эълон қилишди. Булар ойдинлик эмас, алданган ёшлардир».\n«Идлиб масаласи мамлакатимизни фарқли бир тарзда бурчакка тираш ва бошқа ютуқларни қўлимиздан тортиб олиш учун қўзғатилган мавзу сифатида қаршимизга келди. Ҳозир 4 миллион одам чегара томон ҳаракатланмоқда. Биз буларнинг барчаси учун хавфсиз ҳудуд яратиш устида ишлаяпмиз. Бир томондан, Атме лагерида тирбандлик бор, бошқа томондан, биз янада қулай турар-жой ҳудудини яратайлик, деяпмиз».\nМеркел билан диалог\n«Меркелга дедимки, қаранг, шундай бир вазият бор. Менга ваъда бергандингиз. Бу ерга келинг ва дастак беринг, уддасидан чиқайлик. Тортиша-тортиша кўпи билан 25 миллион евро бераман, деди. У пулни «Қизил Хоч»га беришини, у ердан эса «Қизил ярим ой»га ўтказилишини айтди. Дедики, бу рақам БМТнинг қочқинлар бўйича идорасига бориши керак. У ердан «Қизил Хоч»га, кейин «Қизил ярим ой»га боради. Албатта, бундай нарса юз бермади.\nМен канцлерга қўнғироқ қилдим. У пул тайёрлигини айтди. Жўнатадиган бўлсангиз, бу пулни тўғридан тўғри бизга жўнатинг ёки мен бу қочоқларни сизга жўнатай-да, 100 миллион евро берай», дедим.\nИшониш мумкин эмас. Биз ўз киндигимизни ўзимиз кесишга мажбурмиз. Раббим баракатини берсин, иншаллоҳ. Бу ишларни биз шундай юритяпмиз, юритажакмиз.\nБиз иммиграциянинг янги тўлқинини кўтаришга қодир эмасмиз. Қолаверса, биз миллионлаб одамларни режимнинг раҳм-шафқатига шундоқ ташлаб қўймоқчи ҳам эмасмиз. Биз у ерга Асад меҳмони сифатида эмас, балки Сурия халқининг меҳмони сифатида бордик. Сурия халқи: «Бу иш ҳал бўлди», демай туриб, у ерни тарк этиш ниятимиз йўқ».\nАйни вақтда Туркия ўн минглаб қочқинлар учун Европа Иттифоқи чегараларини очиб юборган / Reuters\nПутин ва Трамп билан мулоқот\n«Путинга «Сизнинг у ерда нима ишингиз бор? Қаршимиздан чекилинг, бизни режим билан холи қўйинг», – дедим\nУлар эса чекилдик, дея олмаяптилар. Манфаатлари нима? Ишонинг, буни ҳал қила олмаяпмиз. Масала база қуриш бўлса, майли қуринг, бундан ташвишланишга ҳожат йўқ.\nТрамп «Путин бу ерда нимани кутмоқда?», деб сўраяпти. Мен уларнинг Қамишлида нефть билан боғлиқ дарди борлигини айтдим. «У ерда нефть борми?» деди. Бор, лекин Дейризор қадар эмаслигини айтдим. Бизнинг бундай дардимиз йўқ.\nИдлибда ҳамма жойни шафқатсизларча йўқ қилишди. Ушбу курашни Идлибда давом эттиришимиз кераклигининг сабаби – одамларнинг бошига тушган фалокатдир. Муаммони фақат Идлиб мисолида кўриб чиқиш нотўғри бўлиши мумкин. Туркиянинг Сурия масаласидаги сиёсатига боқиш керак.\nАгар бугун чегараларимизни терроризмдан тозаламасак, эртага қаршимиздан чиқадиган манзара аниқ. Бугун биз Идлиб, Қамишли, Расулайнда қилмаган жангимизни эртага, Худо асрасин, Ширноқда, Мардинда, Ҳатайда қилишимизга тўғри келади. Асл нишон Сурия эмас, Туркиядир. Бугун Сурияни учга бўлиб юборганларнинг эртага Туркия ҳудудий яхлитлигига нисбатан ҳурмат бажо келтиришини хаёл қилиш – ғафлатдир. Бугун биргина Сурияда етиштирилган террорчилар сони 40 минг билан 60 минг орасида. Қолаверса, Сурияда кўзлари бизнинг тупроқларимизда эканини инкор этмайдиган бир режим бор экан, қандай қилиб биз бу ерда тинч яшай оламиз.\n... «Туркиянинг Сурия билан нима иши бор?» саволи, аслида, Туркия террор ташкилотига ва душман режимга таслим бўлиши керак, деган гап билан баробардир».


Ҳаммаси яхши, эрта тонгдан мактаб ҳовлисига сув сепаман, гулларни суғораман, навбатчиликни топширгунча бир қанча ишларни бажариб юраман. Ахир, нима қилай, ишламасам туролмайман-да.\nМактаб раҳбари, барака топгур, жуда хушфеъл одам-да. Машинасида келиб, дарвозани ўзи очиб киради. Менинг олдимда хижолат бўлса керак-да. Муомаласини айтмайсизми, ёшим ундан кичик бўлса ҳам салом беради. Ҳа энди, раҳбар бўлгандан кейин шу-да. Бир қувонаман, бир қувонаман. Қилган ишларимдан мамнун бўлиб, «Яшанг, ука, ҳовлини намлаб, яхши иш қилибсиз, ҳализамон болалар келса, ҳамма ёқни чангитиб юборарди», дейди табассум билан.\nШундан кейин юракни ҳовучлаб ўтираман. Директор ўринбосари келганда дарвозани очмасам борми, қулоқларим остида замбарак отилади. Айниқса, ҳамиятимга тегадигани: «Кун бўйи чўчқага ўхшаб ётасан, эшикни очишга келганда эса...» Бундай пайтларда «Ҳа майли, бир куни бизнинг ҳам кетмонимиз учиб қолар», деб ўзимни овутаман.\nБаъзи вақтларда койиш учун баҳона тополмаса, қитмирлик йўлига ўтади. Бир сафар айбимни тополмагач, қоровулхонанинг эшигини атайлаб очиб қўйди-да, атрофга олазарак қараб нари кетди. Салдан сўнг бориб эшикни ёпиб қўйдим. Кузатиб турганимни пайқамади шекилли, икки қўлини бир-бирига ишқаб, мағрур кулиб қўйди. Унинг юзидаги табассумни кўриб, кайфияти яхши экан деб, салом бериб олдига борсам, қовоғини солиб, ўдағайлаб кетди.\n— Қоровулхонанинг эшиги нима учун очиқ? Ичкарида телевизор, радио бор. Мактаб болалари кириб тегса, ким жавоб беради?\nУнинг бу қилиғига ҳайрон қолдим. Ахир, кап-катта одам. Мендан нима истайди, билмадим.\nБир куни эшикни қулфлаб қўйдим-да, боғдаги ёввойи ўтларни тозалашга киришиб кетдим. Бир муддат ишлагандим, яна ҳай-ҳай тўполон билан олдимга келди. Нима дейди денг?\n— Нега қоровулхонанинг эшиги қулф, эшикни қулфлаб қўйишга ким ҳуқуқ берди сизга? Ё бу хусусий мулкингизми?\n— Ўртоқ бошлиқ, ўзингиз айтгандингиз, эшикни очиқ қолдирманг, деб. Шунга қулф солгандим...\n— Менга қаранг, ичкарига кириб ўтиринг, эшикни очманг ҳам, ёпманг ҳам...\nХуллас, боғда ишласам, қоровулхонада ўтир, деб қўймайди, ичкарида ўтирсам, ташқарида юр дейди. «Бор-э» деб ишдан бўшаб кетгим келади-ю, шу барака топгур, директорни кўзим қиймайди.\nБир куни қабулига чақиртириб, шундай деди:\n— Укам, мактабимизда боғбоннинг ҳам, қоровулнинг ҳам, ҳатто, печка ёқувчининг ҳам ишини бир ўзингиз қиласиз. Эрта тонгда келсам, ҳовлига сув сепиб, чангбости қилиб қўясиз. Бу ишларингиз таҳсинга лойиқ. Сизни катта маош билан сийламоқчиман. Биринчи маошингиз, мана, олинг!\nҚўлимга уч даста минг сўмлик пул берганда, қувончимдан бақириб юборай дедим. Раҳмат, раҳмат, деб эшикдан чиққанимни биламан, йўлакда кетимдан кетмон солувчи ўринбосар турибди. Қўлимдаги пулни кўриб кўзлари чақнаб кетди. Эҳ, аттанг, нима учун чўнтагимга солмадим, ўзим ҳам ҳайронман.\nЛаблари учиб, пулдан кўзини узмаган ҳолда, «Узоқламай туринг, сизда иш бор», деди. Хўп, деганча қоровулхонага бордим-да, маошимни халтага солиб, беркитиб қўйдим. Эшикдан узоқламай, кута бошладим. Сал ўтмай, муовин изимдан етиб келди-да: «Ҳа ўтирибсизми, хаёл суриб. Мактаб томини таъмирлатиш керак экан. Уч юз сўм қарз бериб турсинлар. Эртага бераман», деди дўқ уриб.\nМактаб томини таъмирлаш учун уч юз сўмдан ҳам йиғадими? Уч минг сўм, уч юз минг сўм, дегин. Уч юз сўм-а, деб ҳайрон бўлдим. Хўп-хўп, дея киссамдаги бир дона беш юз сўмни узатдим.\nУзатган пулимни кўриб, бўғилиб қолган куркага ўхшаб қизариб кетди. Кўзларидан ўт чиққудек ўқрайди-да: «Нима, сиз менга масхарабозлик қиляпсизми?», деб бақирди.\nЁ тавба, сўраган пулини ортиғи билан берсам ҳам, асабийлашяпти, нима жин урган буни?\n— Нима қилай, ўртоқ бошлиқ? Сиз сўрадингиз, мен бердим.\n— Анқовмисиз, уч юз сўм — уч юз минг сўм дегани. Сиз бўлсангиз, беш юз сўм тутасиз.\nАна энди ичимда нимадир узилди. Бир ой хотиннинг қош-қовоғига қараб, кекса ота-онамнинг нафақа пулидан йўл ҳақига ишлатиб юргандим. Ҳаттоки, қўшнимиздан озгина қарз ҳавола қилгандим. Бунга маошни берсам, қайтиб берармикин? Пулни қўлим қалтираб узатар эканман, уч даста пул бира тўла жонимни суғуриб кетаётгандек бўлди. Уйдагиларга маош олганимни айтмайман, қарзни қайтариб берса, секин олиб бораман-да, деб ўзимга-ўзим тасалли бердим.\nМана, шундай таскин билан ҳамон ишга келиб-кетаман. Ниҳоят маош олдиму хотиннинг жаврашидан қулоқ тинчиди. Лекин ҳали-ҳануз юрак нотинч. Ишқилиб, ўринбосар қарзини қайтарсин-да...\n11:17, 04.10.2018 ✔43\nЧақалоқ йиғламаса, онаси эмизмайди. Бу бор гап. Аммо вақти келиб оналар йиғламаса, болалари пул бермай қўяди. Ахир, онаизорга ҳар байрамда берилган ўн-ўн беш минг нима бўлади?\n09:51, 27.09.2018 ✔63\nОбуна тўғрисида турфа хил ҳангомаларни тўқиб юрадиган Аҳмаджон Мелибоев бир йили Термиз шаҳрида ўтаётган катта бир йиғинга таклиф этилади.\n15:05, 17.09.2018 ✔187\n✔ 43  11:17, 04.10.2018\n✔ 63  09:51, 27.09.2018\n✔ 187  15:05, 17.09.2018\n✔ 158  11:22, 16.08.2018\n✔ 149  11:58, 02.08.2018


2014 йилги Олий лига ўйинлари учун бўладиган саралаш ўйинлари қоидалари\n"Заковат" интеллектуал ўйинларининг 2014 йилги Олий лига ўйинлари учун бўладиган саралаш баҳсларида 8 та жамоа Олий лига учун бериладиган 6 та ўрин учун кураш олиб борадилар. Саралаш ўйинлари экран орқали намойиш этилиб январь-апрель ойларида бўлиб ўтади.\nБаҳорги саралаш ўйинларида аввалги саралаш ўйинлари натижасига кўра тузилган рейтинги қуйи жамоадан юқори жамоага қадар бир маротабадан марказий столда ўйин бўлиб ўтади. Қолган пайтда ҳар бир жамоа марказий стол атрофида очко тўплашга ҳаракат қилишади.\nАгар марказий ўйин столида ўтирган жамоа берилган саволга тўғри жавоб берса фақат ва фақат шу жамоага очко берилади.\nАгар ўйин столида ўтирган жамоа берилган саволга нотўғри жавоб берса, қолган 7 та жамоалардан қайси бири тўғри жавоб берганлигига қараб, айнан шу жамоаларнинг шахсий ҳисобига очко ёзилади. Аммо марказий ҳисобга четда турган жамоалар очкоси қўшилмайди.\nБаҳорги саралаш ўйинларининг ҳар бир турида асосий ўйин столида ўтирган жамоа бир дақиқадан сўнг берилган саволга жавоб берса, қолган 7 та жамоа ўз жавобларини махсус жавоблар вароғига ёзган ҳолда саволни ўйлаш учун берилган дақиқанинг 50-сониясида ҳакамлар ҳайъатига етказиши зарур. Ҳакамлар ҳайъатига ўз вақтида етиб бормаган жавоб варианти тўғри бўлса ҳам қабул қилинмайди.\nБаҳорги саралаш ўйинларининг ҳар бир тури аввалида ўйин бошловчиси томонидан жамоаларнинг олдинги турлардаги барча натижалари эгаллаган ўринлар билан эълон қилинади.\nАгарда 8 та ўйин натижасига кўра дастлабки 5 та ўринга даъвогар жамоалар очкоси тенг келиб қолса, унда жамоалар ўртасида экрандан ташқарида қўшимча ўйин бўлиб ўтади. Қўшимча ўйин натижасига кўра бир хилда очко тўплаган жамоалар ўрни аниқланади.\nБаҳорги саралаш ўйинлари жами 8 та ўйин натижасига кўра юқорида таъкидлаб ўтилганидек, Олий лига йўлланмасини қўлга киритган 6 та бахтли жамоаларни аниқлаб беради.


Бир кунда 40 мингга яқин янги касаллар аниқланди - Туркия - XABAR.INFO\nБир кунда 40 мингга яқин янги касаллар аниқланди — Туркия\nСоғлиқни сақлаш вазирлигининг 31 март куни берган хабарларига кўра, Туркияда ўтган 24 соат ичида 39 302 кишининг коронавирусга чалингани аниқланди. Бу Туркияда коронавирус пандемияси бошланганидан бери қайд этилган энг юқори кунлик кўрсаткич ҳисобланади.\nМарт ойининг бошида турк ҳукумати мамлакатда вирус тарқалишини камайтириш учун ўрнатилган чекловларни юмшатганди. Аммо, бу ҳолат янги касалланишлар сонининг ошишига олиб келди. Шунинг учун 29 март куни президент Ражаб Тоййиб Эрдўған эҳтиёт чоралари кучайтирилиши, жумладан, мусулмонлар учун муқаддас бўлган Рамазон ойида ҳар ҳафтанинг шанба ва якшанба кунлари тўлиқ локдаун ҳолати жорий қилинишини эълон қилди.\nСоғлиқни сақлаш вазирлигининг маълумотларига кўра, мамлакатда ўтган сутка давомида 152 киши коронавирусдан вафот этди ва бу билан вирус қурбонларининг умумий сони 31 537 кишига етди.\n«Бизда коронавируснинг британча штамми 180 448 кишида аниқланди ва бу мамлакатимиздаги CОVID-19га чалинганларнинг 75 фоизини ташкил қилади» деди Соғлиқни сақлаш вазири Фаҳреттин Коча.\nКоча, шунингдек, ҳукумат июнь ойининг охирига қадар аҳолининг аксарият қисмини эмлашга қарор қилганлигини айтган. Туркияда 14 январь куни коронавирусга қарши оммавий эмлаш бошланган бўлиб, шу пайтгача 16 миллиондан ортиқ одам вакцинани қабул қилиб олган.\nҚозоғистон президенти ҳукуматни истеъфога чиқариш билан таҳдид қилди


Iyun 2017 – "Sharq yulduzi" – "Звезда Востока"\n“ЗОРА ИШЛАБ KETCA…”\nҚизим гaп олиб келди: тепакалларнинг мияси михдай ишларкан. Бўлиши мумкин, дедим. Чунки каминанинг сочи сийраклаша бошлаган эди. Хурсанд ҳам бўлдим. “Энди болаларга нима дейман?” деган ўйлов билан юрган эдим-да. – Ойимнинг миялари ишламайди, – деб келди тағин қизим. – Нега ундай дейсан?! – Бир жойга қўйган нарсалари эсларидан чиқиб юради. Аммо пул сўраш эсларидан чиқмайди. […]\nЗокир намозшом чоғи қўйларини қамаб уйга кираркан, ичкаридан ўтирган ота-онасининг суҳбати қулоғига чалинди. Тушунди: гап ўзи ҳақида боряпти. – Йўқ, – дерди отаси. – Эртага қишлоқдагилар фалончи ўғлини боқолмай, кўчага гадойликка чиқарибди, дейишларини истамайман. – Вой, гадойлик нимаси? Очликдан чиқаётгани йўқ-ку! Бу ҳам бир болалик гашти-да. Ўртоқлари билан қўшиқ айтиб келишади. Хўп денг, боламнинг шашти […]\nГУЛНИНГ МАВСУМИДЕК ДАВРОН ТОПИЛМАС\nЎзбек ва туркман халқлари ўртасидаги азалий қардошлик тили ва дили яқин, дини бир, урф-одат ва анъаналари ўхшаш бўлган бу икки туркий халқнинг ўтмиши ва бугунида яққол акс этиб турибди. Айниқса, Ўзбекистон Республикаси Президенти Шавкат Мирзиёевнинг Туркманистонга расмий ташрифи икки ўртадаги маданий ва иқтисодий алоқаларни янги босқичга кўтарди. Юртбошимизнинг Туркманистон Президентига Махтумқулининг ўзбек тилига таржима қилинган […]\nКИТОБХОНЛАР ЗАВҚИ ВА ҲАЙРАТИ\nДаврий нашрларни, айниқса, адабий-бадиий, маърифий нашрларни истеъдодлар талпинадиган чироққа ўхшатаман. Ана шундай ёрқин чироқ атрофида чинакам ижод аҳли жам бўлса, биз каби адабиёт ихлосмандларининг бахти, иқболи кулган деяверинг. Адабиёт халқнинг руҳий оламини, ички дунёсини сўз воситасида очиб берадиган, кишиларни руҳлантиришга, уларни эзгу мақсад ва ниятлар сари йўналтиришга қодир буюк санъатдир. Бинобарин, у инсоннинг касби-коридан қатъи […]\nДарёлардай мавжланиб кечади умрим\n* * * Чайқалиб ётибди нурли бир чаман – Ой билан офтобнинг буюк ватани. Тонг каби жилмайиб бахти очилган, Майсага кўмилиб нурли бадани. Осмон посбонидир бунда бургутлар, Чумчуқ чуғуридан тешилади том. Бу ўлка кўксида ёнар булутлар, Чинор шохларига қўнганида шом. Не-не дарёлар бор, югуриб-елиб, Уммонда қоларлар бир умр яхлаб. Бу чаман бағрига дарёлар келиб […]\nСирожиддин Махдум Мирзоҳид ўғли Сидқий Хандақлиқий ва унинг яқинлари азоб-уқубатли ҳаёт кечирдилар, аммо асло тушкунликка тушмадилар. Аввало мустаҳкам сабр-бардош, қолаверса, ҳеч чорасиз дамларда ҳам мардонавор олға юриш, керак бўлса, қатъият билан курашиш бу кишиларга мудом ҳамроҳ эди. Таъмагирлик, шахсиятпарастлик, риёкорлик каби иллатлардан холи бўлган Сидқий сингари инсонлар бир-бирларига суяниб олға интилганлар, мардонавор яшаганлар ва баракали […]\nОдатда манба кўлами катта тадқиқотлар муайян илмий таснифга қурилади. Лирик асарлар тадқиқида эса илмий тасниф асосини жанр хилма-хиллиги, поэтик услуб янгиланишлари, метафорик талқин принциплари ташкил этади. Аммо бугунги маърузада айни таснифларнинг бирортасига асосланиш имкони йўқ. Бунинг сабаби иккита. Биринчидан, материал ниҳоятда кўп, иккинчидан, маъруза жанри нисбатан информацион характерда бўлиши лозим. Шунинг учун маърузада нисбатан содда […]\nЎША БОБУРМЕН МЕН\nМенинг болалик йилларим Фарғона водийсининг Яйпан, Нурсуқ, Қудаш, Бувайда, Толлиқ, Олқор, Юлғунзор, Оққўрғон деган қишлоқларида ўтган. Абдулла Қаҳҳор. “Ўтмишдан эртаклар”дан Яйпаннинг осуда тонги. Осудаликни хўрозларнинг тонг отаётганидан дарак берувчи қичқириқлари бузади, холос. Ой-куни яқинлашиб қолган Бувинисо туни билан мижжа қоқмади. Биринчи фарзандини вақти-соати етмасдан йўқотгани учун Оллоҳга “Бунисини ўз паноҳингда асра, эсон-омон дунёга келсин”, дея […]\nБЎЛДИ, БЎЛДИ, БЎЛДИ!\nБизнинг яшаб турган дунё жуда антиқа, лекин cодда. Чунки у сувга асосланган. Сувнинг формуласини биласиз – H2O. Икки водород ва бир кислород молекулалари бирлашмаси. Оламда ҳеч бир жонзот йўқки, сувсиз ҳаёт кечира олсин. Бу кимёвий модда танамизнинг тўқсон фоизини ташкил қилади. Айрим биологик турларда сал бошқачароқ бўлиши мумкин. Майли, сув ҳақида бошқа гапирмайман, унинг оламшумул […]\nЖаҳон адабиёти тарихидан яхши маълумки, муайян бир халқ адабиётида мавжуд жанр бошқа халқ адабиётида бўлмаслиги, аммо маълум вақтдан сўнг бу адабиётда ҳам ўша жанрнинг яхши намуналари яратилиши мумкин. Шу нуқтаи назардан шеърий роман ўзбек адабиётида кечроқ пайдо бўлди деган қарашлар бор. Аммо, бу фикрга танқидий ёндашиш керак. Мумтоз адабиётимиздаги йирик шеърий асарлар, ҳазрат Алишер Навоийнинг […]


01.08.2019 Чоп этиш учун\nБугун давлат аҳамиятига молик масалалар бевосита халқимиз билан муҳокама қилиниб, ҳар бир масалада юртдошларимизнинг фикрини ўрганиш кундалик ҳаётимиз, фаолиятимиз мезонига айланиб улгурди. Давлат сиёсати даражасига айланаётган ушбу жараённинг муҳим аҳамияти шундаки, халқимиз ўз вакиллари, яъни депутатлар орқали мамлакатнинг ижтимоий-иқтисодий ривожланишини бевосита кузатиб, назорат қилиб бормоқда. Мамлакат ҳаётидаги ҳар қандай масалага дахлдорлик ҳисси билан яшамоқда.\nОлий Мажлис Қонунчилик палатасида қарор топган янги механизм — парламентнинг муҳим қарорлар қабул қилиш ва қонунлар ижросини назорат этиш фаолиятини кучайтириш баробарида Бош вазир ва Ҳукумат аъзоларининг Давлат дастурининг бажарилиши юзасидан Олий Мажлис палаталари олдида ҳар чоракда ҳисобот бериб бориши амалиёти тобора такомиллашиб бормоқда. Жамиятимиз ҳаётига оид янгиликлардан халқни хабардор қилиш, пировардида Ҳукумат фаолиятига халқнинг ўзи сайлаб қўйган депутатлари воситасида баҳо бериш амалиёти ижтимоий-сиёсий ҳаётимизда реал воқеликка айланмоқда.\nДепутатлар таъкидлаганидек, ҳисоботда барча муҳим масалалар кенг қамровда акс эттирилган. Жумладан, Вазирлар Маҳкамасига ҳамда унинг таркибига кирувчи вазирлик ва идораларга юборилган парламент ҳамда депутатлик сўровларига берилган жавоблар ҳам чуқур таҳлил қилинган. Галдаги ҳисоботнинг аввалгиларидан ажралиб турган яна бир жиҳати шундаки, бажарилган ишлар баробарида Ҳукумат келгуси ярим йилликда адо этилиши белгиланган режаларини аниқ объектлар, рақамлар орқали маълум қилган. Ҳисоботда мамлакатимиз ижтимоий-иқтисодий ривожланишининг асосий кўрсаткичлари, макроиқтисодий барқарорлик ҳамда иқтисодиёт ва ижтимоий соҳанинг изчил ривожлантиришни таъминлаш борасида амалга оширилган ишлар батафсил баён қилинган. Айниқса, хорижий инвестицияларни жалб қилиш, жозибадор инвестицион муҳитни яратиш, республика ҳудудларининг ижтимоий ривожланиш даражасини кўтариш борасидаги ишлар чуқур таҳлил этилган.\nУнга кўра, 2019 йилнинг I ярим йиллигида ялпи ички маҳсулот (ЯИМ) ўтган йилнинг мос даврига нисбатан 5,8 фоизга ўсган. Хусусан, саноат тармоқлари 6,9 фоиз, жами хизматлар – 12,7 фоиз, чакана савдо айланмаси – 6,4 фоиз ҳамда қишлоқ, ўрмон ва балиқ хўжалиги 2,1 фоизга ортиши иқтисодий ўсишнинг асосий омили сифатида хизмат қилди. Мамлакатда яратилган қулай инвестиция муҳити натижасида асосий капиталга ўзлаштирилган инвестициялар ҳажми 1,6 бараварга, қурилиш ишлари ҳажми эса 20,0 фоизга ўсди.\nДавлат бюджетининг 2019 йил январь-июнь ойларида даромадлари 50,7 трлн. сўмни (ўтган йилнинг мос даврига нисбатан 1,5 марта кўп), харажатлари эса, 55,3 трлн. сўмни ташкил этди. Давлат бюджети харажатлари таркибида энг юқори улуш (54,4 фоиз) ижтимоий харажатларга тўғри келди. Маҳаллий ҳокимият органларининг маҳаллий бюджет даромадларини шакллантиришдаги эркинлиги сезиларли даражада оширилди.\nДепутатлар бугунги иқтисодий тараққиётнинг муҳим бўғинларидан ҳисобланган туризм соҳасини ривожлантириш йўналишидаги ишларга эътибор қаратар экан, ўтган даврда 47 та мамлакат фуқаролари учун 30 кун муддатга визасиз режим жорий қилиниб, визасиз режим татбиқ этиладиган мамлакатлар сони 65 тага етгани, яна 77 та давлат фуқаролари электрон кириш визасини олиш имконига эга бўлганига юқори баҳо бердилар. Ҳисобот даврида 247 та янги туроператор ташкил этилиб, 1,7 минг хона сиғимига эга 107 та меҳмонхона ишга туширилгани, сайёҳлар оқими 31 фоизга ошиб, 3 млн. кишини ташкил этгани эътироф қилинди.\n“Обод қишлоқ” дастур доирасида жами 1 166 млрд. сўмлик иш ҳажмлари бажарилди. Мазкур маблағлар ҳисобидан,47,6 минг та якка тартибдаги уй-жой, 232 та кўп хонадонли уй-жой таъмирланиб, ободонлаштириш ишлари амалга оширилди. 637 км ичимлик сув тармоқлари яхшиланди. 2 128 км электр, 215 км газ тармоқлари янгидан қурилди, реконструкция қилиниб, капитал таъмирдан чиқарилди. Шунингдек, 53 та ижтимоий соҳа, 78 та бозор инфратузилма объектлари фойдаланишга топширилди.\nТадбиркорликка оид ижтимоий дастурлар доирасида 5,1 трлн. сўм, имтиёзли кредитлар ажратилди. Ушбу имтиёзли кредитларнинг 4,5 трлн. сўми “Ҳар бир оила – тадбиркор” дастури доирасида 249 мингдан ортиқ оилаларга ажратилгани, мазкур маблағлар минглаб оилаларнинг ўз бизнесини йўлга қўйиши, янги иш ўринларини яратишда муҳим аҳамият касб этди.\nҲисобот даврида Ўзбекистон Республикаси Президентининг аҳоли ва ёшлар ўртасида китобхонликни тapғиб килиш, уларни маданият, санъат, жисмоний тарбия ва спортга кенг жалб этиш, компьютер технологияларидан фойдаланиш кўникмаларини сингдириш, хотин-қизларнинг меҳнат билан бандлигини таъминлашга қаратилган 5 та ташаббуси ижросини таъминлашга қаратилган кенг кўламли ишлар амалга оширилди. Умумтаълим мактабларида ташкил этиладиган спорт тўгараклари сони 38 554 тага етказилди. Ёшларнинг замонавий ахборот технологиялари соҳасида билим ва кўникмасини ошириш мақсадида республиканинг 9 та вилояти ва Тошкент шаҳрида жами 12 та рақамли технологиялар ўқув марказлари ташкил этилди. Мактабларнинг кутубхона фонди 16,3 млн. тадан 18,6 млн. та китобга бойитилди. 2019 йил охирига қадар республика бўйича 75 та тикув-трикотаж корхонаси ишга туширилиши режалаштирилган бўлиб, 22,5 минг нафар хотин-қизларнинг бандлигини таъминлаш кўзда тутилмоқда.\nУмуман, Ҳукуматнинг тақдим этилган ҳисоботи, унда келтирилган ҳар бир рақам ва далил депутатлар томонидан чуқур таҳлил қилинди. Давлат дастурида белгиланган муҳим ижтимоий-иқтисодий, социал вазифалар, чора-тадбирларнинг ижроси ҳолати қизғин муҳокамалар марказида бўлди. Парламент вакиллари жойларда сайловчилар билан учрашувларда аҳоли томонидан кўтарилаётган, бевосита Давлат дастурига дахлдор бир қатор масалаларга Ҳукумат аъзоларининг эътиборини қаратди.\nҲукумат ҳисоботи юзасидан ҳар бир сиёсий партия фракцияси ҳамда Ўзбекистон Экологик ҳаракати депутатлар гуруҳи вакиллари ўз нуқтаи назарини баён қилди. Жумладан, халқ вакиллари Давлат дастуридаги жами 139 та банддан 23 таси (16,5 фоизи)нинг ижроси тўлиқ таъминланмаганини асосли танқид қилдилар. Хусусан, қонун ҳужжатларини тайёрлаш ва қабул қилишнинг ҳуқуқий асосларини такомиллаштириш, иқтисодий фаолиятдаги давлат иштирокининг аниқ чегараларини белгилаш, 2030 йилгача урбанизацияни ривожлантириш концепциясини ишлаб чиқишга қаратилган норматив-ҳуқуқий ҳужжатлар бугунги кунга қадар қабул қилинмаган. Давлат дастурида назарда тутилган қатор қонун лойиҳалари устида олиб борилаётган ишларнинг таҳлили шуни кўрсатадики, уларни ўз вақтида ва пухта ишлаб чиқиш, манфаадор вазирлик ва идоралар билан келишиш, парламент қуйи палатасига кўриб чиқиш учун киритиш борасидаги ишлар етарли даражада йўлга қўйилмаган. Натижада «Норматив-ҳуқуқий ҳужжатлар тўғрисида»ги, «Махсус иқтисодий зоналар тўғрисида»ги, «Дипломатик хизмат тўғрисида»ги, Солиқ кодексининг янги таҳририни тасдиқлаш каби қонун лойиҳаларини белгиланган муддатларда тайёрлашда қатор муаммолар юзага келмоқда.\nЎз навбатида, Ҳукумат вакили бугунги кунда жамиятимизда долзарб бўлиб турган, ижтимоий тармоқларда жамоатчилигимиз томонидан қизғин муҳокама қилинаётган бир қатор муҳим масалалар, хусусан, транспорт воситаларининг орқа ва ён ойналари тусини ўзгартириш, кундуз куни автомобилларнинг чироғини ёқиб юришга доир муаммоларни ҳал этиш масаласи бир неча ой аввал депутатлар томонидан кўтарилганини мамнуният билан таъкидлаб, кўчмас мулк ва турар-жойларни бузиш билан боғлиқ муаммолар хусусида ҳам тўхталиб ўтди. Айниқса, кўчмас мулкларни бузиш борасида Президентнинг тегишли Фармони, Вазирлар Маҳкамасининг қарори талаблари жойларда маҳаллий ҳокимликлар томонидан етарлича бажарилмаётганини таъкидлаган Ҳукумат вакили ушбу масалалар Вазирлар Маҳкамасида атрофлича ўрганилиб, ижобий ҳал этилгани, айрим масалалар, жумладан, “тонировка” масаласи бугун-эрта тўлиқ ҳал этилиши юзасидан амалий чоралар ишлаб чиқилганини маълум қилди. Бош вазир ўринбосари А.Абдуҳакимов бу каби долзарб масалаларни ҳал қилишда Парламент аъзоларини яқин ҳамкорликда фаолият кўрсатишга чақирди.\nТадбирда депутатлар томонидан жорий йилнинг III чорагида Давлат дастурининг ижроси устидан тизимли равишда мониторинг ўрнатиш, парламент назоратининг барча шаклларидан унумли фойдаланиш лозимлиги қайд этилди. Мамлакатимизнинг халқаро рейтинглардаги ва алоҳида таркибий индикаторлардаги ўрнини яхшилаш ҳамда миллий иқтисодиётга хорижий инвестицияларни жалб этиш, қулай инвестиция муҳитини яратиш, ҳудудларимизни ижтимоий ривожлантириш натижасида аҳоли фаровонлигини янада яхшилаш борасидаги тадбирларнинг самарали амалга оширилиши зарурлигига, бу борада парламент вакиллари билан ҳамкорликни янада кучайтириш лозимлиги таъкидланди. Айни масалалар юзасидан депутатларнинг Ҳукуматга таклиф ва тавсиялари билдирилди.\nБир сўз билан айтганда, қизғин ва амалий, ўзаро танқид руҳда кечган савол-жавоблардан сўнг депутатлар Ҳукумат ҳисоботини маъқулладилар.\nТадбир якунида парламент қуйи палатасининг Ўзбекистон Республикаси Вазирлар Маҳкамаси ҳисоботини кўриб чиқиш якунлари бўйича Ўзбекистон Республикаси Президентининг Мурожаатномасидан келиб чиқадиган, тегишли йилга мўлжалланган давлат дастурини бажариш бўйича ҳукумат фаолияти самарадорлигини оширишга қаратилган таклифларни ўз ичига олган қарори қабул қилинди.\nКўришлар сони: 1204


Мустақиллик байрамингиз қутлуғ бўлсин! | "NAVBAHOR" FUTBOL JAMOASINING RASMIY WEB SAHIFASI\nМустақиллик байрамингиз қутлуғ бўлсин!\nШу кунларда мамлакатимизда мустақиллигимизнинг 23 йиллик байрами кенг нишонланмоқда. Ўзбек футболида ўз ўрнига эга бўлган «Навбаҳор» футбол клуби раҳбарияти, мураббийлар штаби, футболчилар барча юртдошларимизни азиз ва улуғ байрам билан муборакбод этади. Улуғ байрам муносабати билан юртимизнинг барча гўшаларида қувонч ва шодонлик хукм сурмоқда. Бутун ўзбек халқига доимо анна шундай қувончли кунларни ҳамроҳ бўлишини тилаб қоламиз. Ўзбекистон мустақиллигининг 23 йиллиги барчамизга муборак бўлсин!


*Журналистлар учун пресс-тур\nДавлатимиз раҳбарининг қишлоқ хўжалик соҳасини ривожлантиришга қаратаётган катта эътиборлари туфайли кластер хўжалиги ва фермерларга ўғит, ёқилғи мойлаш материаллари етказиб беришда тизимли хизмат кўрсатиш йўлга қўйилди. Бир пайтлардагидек фермерлар ўғит, доривор преператлар олиш учун минерал ўғитлар тарқатиш базаларига ҳафталаб қатнаб, қимматли вақт-ларини йўқотиш ташвишларидан халос бўлдилар. Эндиликда фермер таъминот корхоналари билан шартнома тузиб, ҳужжатларни расмийлаштирса кифоя — шу куннинг ўзида зарур ўғит ва препаратлар дала бошигача минерал ўғит тарқатиш базаси томонидан етказиб берилади. Айни вақтда “Агрокимёҳимоя”нинг туманлараро минерал ўғит тарқатиш базалари фермерларга хизмат кўрсатадиган ОВХлар, техника воситалари билан ҳам таъминланган. Энг қизғин пайт — вегетация жараёнида ғалла ва пахта зараркунадалари-ҳашаротларга қарши курашиш, бегона ўтларни йўқотишда “Агрокимёҳимоя”нинг туманлараро минерал ўғит тарқатиш базалари механизатор ва мутахассислари бевосита ОВХлар ҳамда ўғит сепиш мосламалари билан фермерлар далаларида агротехник тадбирларни намунали бажариб, деҳқонларнинг мушкулларини енгиллаштириб келмоқдалар. Тизимли хизмат кўрсатиш самарасида ғалла, пахта ва бошқа қишлоқ хўжалик экинларидан мўл ва юқори ҳосил етиштириб келинаётир. Буни ўтган йили вилоятимиз ғаллакорлари энг юқори ҳосилдорликка эришганлиги, қатор туманларда пахтачиликда белгиланган марралар шараф билан адо этилганлиги, туманлараро минерал ўғит тарқатиш базаларида фермерларга тизимли хизмат кўрсатиш сифати тубдан яхшиланганлиги мисолида ҳам яққол кўриш мумкин.\nВилоят “Агрокимёҳимоя” акционерлик жамиятининг Сайхунобод туманлараро минерал ўғит тарқатиш базасида журналистлар учун ўтказилган пресс-турда ҳам асосий эътибор кластер хўжаликлари ва фермерларга хизмат кўрсатиш сифатини яхшилаш, янги мавсумга тайёргарлик ишларининг боришини назорат қилиш, соҳа мутахассислари малакавий ҳозирликларини синовдан ўтказиш, ўғит заҳиралари ва техника воситаларининг сақланиш ҳолатларини ўрганиш масалаларига қаратилди.Тадбирда вилоят “Агрокимёҳимоя” акционерлик жамияти раҳбар ва мутахассислари, “Ўзагрокимёҳимоя” АЖ матбуот хизмати раҳбари, республикадаги шу соҳага дахлдор журналларнинг муҳаррирлари, вилоятдаги оммавий ахборот воситаларининг вакиллари иштирок этдилар.\nҚувонарли жиҳати шундаки, бу ерда “Ифода” МЧЖ томонидан 40 турдаги қишлоқ хўжалик экинларига ишлов бериш, зараркунандаларга қарши курашиш, бегона ўтларни йўқотишга мўлжалланган препаратлар кўргазмаси ҳам ташкил этилди. Мутахассислар препаратларнинг хусусиятлари, қўллаш усуллари, улардан ишчи эритмаларини тайёрлаш бўйича ҳам тадбир қатнашчиларига кенг тушунчалар беришди.\nТадбирни вилоят “Аргрокимёҳимоя” акционерлик жамиятининг боғдорчилик, деҳқончилик масалалари бўйича бўлими бошлиғи Нарзиқул Арипов бошқариб борди ва база механизаторлари ўртасида ОВХ мосламаларини ишлатиш, ишчи эритмаларини тайёрлаш ва сепиш меъёрлари бўйича машғулотлар ўтказди. Эътиборли жиҳати, ушбу минерал ўғит тарқатиш базаси жамоаси Сирдарё, Сайхунобод ва Оқолтин туманларидаги фермер хўжаликларига минерал ўғитлар ва зараркунандалару ҳашаротларга қарши курашда ишлатиладиган препаратларни тизимли равишда етказиб беради.\nБаза ишчи-хизматчилари хизмат кўрсатаётган туманларда вилоятда белгиланган ғалланинг 35 фоизи, пахтанинг 31 фоизи етиштирилади. Шу билан бирга база тасарруфидаги 15 та ОВХ, 7 та трактор билан фермерларга йил давомида агротехник хизматлар кўрсатиб келинади. Ҳозирда базада мавжуд ОВХ ва бошқа техника воситалари тўлиқ таъмирланиб, соз ҳолатда кўрикдан ўтказилди. Ўғитлаш мавсумида уларнинг ҳар бири 25-30 гектар майдондаги ғалла ва ғўзаларга суспензия ва бош-қа препаратлар сепилади. Ўғитни жамғариш, омборларда сақлаш, фермерларга етказиб бериш бўйича алоҳида “Йўл харитаси” ишлаб чиқилган. Шунга кўра, ўғитларни ортиш, фермерлар ҳужжатларини расмийлаштириш, тарозида тортиб, далага жўнатиш ишлари базада тез ва қисқа муддатда адо этилади. Бу ерга келган мижоз шу сабабдан хизмат сифатидан жуда мамнун. Бу ерда қўшимча 4 та юқори қувватли штангали пуркагичларнинг ҳам шайлаб қўйилганлиги иш тиғиз пайтида деҳқонларнинг мушкулини янада енгиллаштиради.\nБазадаги омборларнинг сиғими 23 минг тоннани ташкил этади. Ҳозир омборларга 19 минг тонна минерал ўғит жамғариб қўйилган. Бу учта тумандаги ғалла майсаларини уч марта озиқлантириш учун етарли озуқа заҳираси яратилган, демакдир. Айни чоғда “Индарама” қўшма корхонаси ва Сайхунобод туманидаги қатор фермер хўжаликларига ғаллани озиқлантириш мақсадида аммиакли селитрани тарқатиш ишлари бошлаб юборилди.\nПресс-тур иштирокчилари ОВХларнинг тайёргарлиги, омборларда ўғитнинг сақланиши, машиналарга юкланиши, ҳужжатлар расмийлаштирилиб, тарозида тортилган озиқанинг юк хати орқали нест-нобудсиз фермер даласигача етказиб берилиши жараёнлари билан танишдилар. Ҳар бир иш функцияси ҳақида тажрибали мутахассис, “Агрокимёҳимоя” АЖ бўлим бошлиғи Нарзиқул Арипов журналистларга кенг тушунча берди.\nЯна бир ибратли жиҳати, базадан ўғитни олган фермерлар шу куннинг ўзида дала бошида майсаларга аммиакли селитрани сепишни бошлаб юбордилар.\n— Мен “Агрокимёҳимоя” акционерлик жамиятининг Сайхунобод туманлараро минерал ўғит тарқатиш базаси ишчи-хизматчилари хизматидан жуда мамнунман, — дейди Сайхун-обод туманидаги “Фозилов Орзумурод” фермер хўжалигининг раҳбари Туркман Орзуев. — Бир соат олдин базадан ўғитни олгандик. Ҳозир 50 гектар майдондаги ғаллага аммиак селитраси сепишни бошлаб юбордик. Таъминотчиларнинг ўғит маҳсулотларини тизимли етказиб бераётгани сабабли ўтган йили ҳар гектар майдондан 65 центнердан сара дон йиғиштириб олдик. Бу йил ҳам парвариш ишларини сусайтирмай юқори ҳосил етиштириш учун курашамиз. База жамоаси бизга доимо ҳамкор, ишончли хизмат кўрсатаётган экан, бу йилги ҳосилимиз ҳам баракали бўлишига умид билдираман.


Қўшиқчилар ''опа''сини соғинганини намойишкорона айтишни бошлади » Энг сўнгги тезкор хабарлар - PRESS24.UZ\nPRESS24.UZ » Барчаси » Ўзбекистон » Қўшиқчилар ''опа''сини соғинганини намойишкорона айтишни бошлади\nЎзбекистон / Шоу бизнес\nҚўшиқчилар ''опа''сини соғинганини намойишкорона айтишни бошлади\n27-06-2019, 11:11 69\nСизга яхши маълум, бир неча кундирки, Ўзбекистон Республикасининг Биринчи Президенти Ислом Абдуғаниевич Каримовнинг тўнғич қизи Гулнора Каримова муҳокамалар майдонининг асосий қаҳрамони бўлиб турибди. Унинг қизи Имон Каримова онаси номидан Ўзбекистон халқига ва Президент Шавкат Мирзиёевга мурожаатни эълон қилди. Ушбу мурожаатда халқдан кечирим сўраган Гулнора Каримова пуллари давлат бюджетига йўналтирилганини маълум қилган ва Президент Мирзиёевнинг шафқатидан умид қилишини билдирганди.\nГулнора жамоатчилик орасига қайтиши яқинми? Бу савол айни вақтда кўпчиликни қийнаяпти. Ижтимоий тармоқларда эса аллақачон хоним Каримовани қўллаб-қувватлаш акцияси бошлаб юборилди. Албатта, бунда Каримовага яқин бўлган хонандалар биринчи бўлиб отни қамчилади.\nХусусан, “Божалар” гуруҳи хонандаси Жаҳонгир Позилжонов “Сизни соғиндик, тезроқ эсон-омон оилангиз бағрига қайтишингизни тилаб қоламиз. Сиҳат-саломатлик тилаймиз”, деб ёзиб, ўзи ва турмуш ўртоғининг Гулнора Каримова билан тушган суратини ижтимоий тармоқдаги саҳифасига жойлаштирган.\nЎзбекистонда хизмат кўрсатган артист Зиёда Қобилова, “Ниҳол” мукофоти совриндори Умидахон Хожиева, актрисалар Наргиза Салмонова, Жамила Ғофурова ҳам Гулнора Каримованинг суратини Instagram’даги саҳифаларига жойлаштирганлар.\nЮқорида номлари келтирилган хонандалар – Позилжонов, Қобилова ва Хожиева Гулнора Каримова билан ўта яқин бўлган. Айниқса, Позилжонов. Улар Каримованинг тор доиралардаги тадбирларида ҳам иштирок этгани ҳақида маълумотлар мавжуд. Бироқ, Гулнора Каримованинг боши узра қора булутлар айлана бошлаган даврлар, 2013 йил охирларида Каримова Twitter’даги саҳифаси орқали хонанда Зиёда Қобиловани қаттиқ танқид қилган эди.\nФонд форум ёпилиши, Гулнора Каримовага нисбатан жиноят иши очилиши ортидан унинг бошлаб қўйган лойиҳалари ҳам тугатилди. Шулардан бири M&TVA – 2013 тақдимот маросими эди. Йил якунида бўлиб ўтиши анъанага айланган тадбирга 2013 йил охирларида ҳам катта тайёргарлик кўрилди. Бироқ, ноябрь ойида бошланган ишлар оқибатида Каримованинг лойиҳаларига жаноза ўқилди. Унга тегишли телеканаллар, радио ва газеталар ҳам ёпиб қўйилди. Халқ орзиқиб кутаётган тақдимот ўрнига Маданият вазирлиги, “Ўзбекнаво” эстрада бирлашмаси томонидан янги арзон ва чалажон лойиҳа ўйлаб топилди ва у “Эътироф” деган ном олди. Ўша йили M&TVA ўрнида ўтказилган “Эътироф” тақдимот маросимида “Йилнинг энг яхши аёл хонандаси” номинациясида ғолиблик хонанда Зиёдага насиб этди. Зиёда саҳнага чиқиб келаркан, кўз ёшларини артди, йиғлаганча мукофотни қабул қилиб олди ва кўзида ёш қалқиб интервью берди.\nТВда намойиш этилган, ОАВда кўп муҳокама қилинган бу воқеадан Гулнора Каримова ҳам хабар топди ва Twitter’даги саҳифасида Зиёда Қобиловани қаттиқ қоралади. Унга кўрсатилган эътибор ва ғамхўрликни эслади, Зиёда эса буларни оқламаганини қўшимча қилди. Ўшанда бу воқеа шоу-бизнесда катта шов-шувларга сабаб бўлганди.\nҚолаверса, Гулнора Каримова Ўзбекистон халқ артисти Абдуҳошим Исмоиловни ҳам қаттиқ қоралаб, уни нонкўрликда айблаганди. “Этагим атрофида айланиб, куй чалганлар бугун ортимдан нималар қилаётганига қараб ачинаман”, қабилида пост қолдирган эди Каримова.\nГулнора Каримованинг ширкатлари, хусусан МТВ телеканалига қарши қаратилган ишлар авжига чиққанидан кейин, прокуратура унга барча шоу-бизнес вакиллари, телеканал билан мунтазам алоқа қилган продюсерларни жалб қилди. Ўша вақтда МХХга бориб, жон сақлаб қолиш мақсадида Гулнора Каримова ва унинг жамоаси устидан шикоят қилган, унга қарши баёнот берган, Каримовадан азият чекканини айтган қўшиқчилар ҳам топилди. Аслида эса Гулнора қушдек енгил парвоз қилган вақтида улар “опа”нинг қанотлари остига яширинганди.\nНорасмий маълумотлардан яна бири шуки, ўша вақтларда ҳам Жаҳонгир Позилжонов Гулнорага содиқлигича қолган. Хонанда бирдан мамлакатда йўқ бўлиб қолди. Кейинроқ, унинг оиласи билан Америкага кўчиб ўтгани ҳақида гаплар тарқалди. Анчадан кейин Позилжонов Ўзбекистонга қайтди. Маълумотларга қараганда, у ўша вақтларда Гулнорага қарши баёнот бермаслик учун ҳам мамлакатни тарк этган. Унга қарши баёнот бермаган бир неча санъаткорлар орасида Ўзбекистон халқ артисти Юлдуз Усмонова, Нилуфар Усмонова, Алишер Узоқов ҳам бор.\nГапнинг қисқаси, Гулноранинг қайтишига нисбатан умид кучайганга ўхшайди. Боиси, етти ўлчаб бир кесадиган, қатиқни ҳам пуфлаб ичадиган санъат аҳли олти йил деганда айнан бугун “опа”сини соғиниб қолармиди...\nМанба:qalampir.uzскачать dle 12.0\nГулноранинг адвокати: Каримова даволанишдан бош...